PRU15: Tengku Zafrul tidak berhasrat jadi PM
Oleh ISKANDAR SHAH MOHAMED

16 November 2022, 8:05 pm
KUALA SELANGOR – Tengku Datuk Seri Zafrul Tengku Abdul Aziz tidak berhasrat menjadi Perdana Menteri sebaliknya mahu fokus berkhidmat untuk rakyat di daerah ini.

Calon Barisan Nasional (BN) itu berkata, tumpuan utamanya kini hanya membantu rakyat dan menabur bakti kepada negara.

“Sebagai pemimpin yang baru menyertai politik, saya memberi tumpuan untuk memastikan kemenangan di Parlimen Kuala Selangor.

“Selain itu, saya semestinya meneruskan khidmat kepada rakyat dan negara biarpun tidak menjadi Perdana Menteri,” katanya ketika melawat Bank Simpanan Nasional (BSN) Cawangan Kuala Selangor, di sini hari ini.

Beliau berkata demikian ketika ditanya mengenai kemungkinan bercita-cita menjadi Perdana Menteri selepas aktif menyertai politik dan menjadi calon BN.

Tambah Tengku Zafrul, soal sesiapa yang ditawarkan ntuk menjadi Perdana Menteri terpulang kepada individu tersebut.

“Saya sememangnya tidak pernah terfikir mengenai perkara berkenaan setakat ini,” ujarnya.

Dalam pada itu, beliau gembira dengan sambutan dan penerimaan positif pengundi sepanjang tempoh berkempen yang hanya berbaki tiga hari.

“Saya turun menemui pengundi di lebih 20 program dan kawasan setiap hari di Kuala Selangor.

“Alhamdulillah semuanya berjalan dengan baik dan yakin kemenangan akan berpihak kepada saya nanti,” katanya. -KOSMO! ONLINE


Mangsa lemas di Sungai Klang belum ditemui
Oleh TUAN NURHIDAYAH TUAN AB.GHANI

16 November 2022, 7:56 pm
KUALA LUMPUR – Pihak bomba masih mengesan seorang mangsa lemas di Sungai Klang berhampiran Stesen Monorel Tun Sambanthan, di sini petang tadi.
Komander Operasi, Penolong Kanan Penguasa Bomba Zainasrie Zainal berkata, pihaknya menerima laporan kejadian sekitar pukul 2.48 petang.
“Seramai 33 anggota bersama jentera dari Balai Bomba dan Penyelamat (BBP) Pantai dan BBP Bukit Jalil telah dikerahkan untuk ke lokasi.
“Setibanya di lokasi kejadian, kami mendapat maklumat dari pemanggil yang ternampak seorang mangsa telah lemas di dalam sungai tersebut.
“Kerja pencarian bermula dari Sungai Klang berhampiran Stesen Monorel Tun Sambanthan sehingga Sungai Klang Batu 6¹/² masih dilakukan,” katanya dalam kenyataan.
Jelasnya, jantina mangsa terbabit masih belum dikenal pasti. – KOSMO! ONLINE.


PRU15: Terengganu umum cuti kelepasan am pada Ahad
Oleh MOHD AZLI ADLAN

16 November 2022, 7:45 pm
KUALA TERENGGANU – Kerajaan negeri Terengganu mengumumkan Ahad ini sebagai cuti am.
Setiausaha Kerajaan Terengganu, Tengku Datuk Farok Hussin Tengku Abdul Jalil berkata, ia sebagai ganti cuti kelepasan am sempena hari pengundian Pilihan Raya Umum ke-15 (PRU15) pada Jumaat dan Sabtu ini.
“Perdana Menteri (Datuk Seri Ismail Sabri Yaakob) telah mengumumkan 18 dan 19 November ini sebagai hari kelepasan am seluruh negara bagi memudahkan rakyat keluar mengundi.
“Memandangkan ia jatuh pada hari kelepasan mingguan bagi Terengganu iaitu Jumaat dan Sabtu, hari kelepasan am pada Sabtu ini akan diganti pada hari berikutnya (Ahad),” katanya di sini hari ini.
Tengku Farok Husin berkata, ia selaras dengan Seksyen 3, Akta Hari Kelepasan 1951. – KOSMO! ONLINE


Taman tema berkonsep Arab ikon baharu Kepala Batas
Oleh ISWAN SHAFIQ ISA

16 November 2022, 8:04 pm
SEBERANG PERAI – Satu lagi mercu tanda baharu akan diwujudkan di Kepala Batas apabila sebuah taman tema air bernilai kira-kira RM90 juta bakal beroperasi di sini mulai pertengahan bulan depan.
Dikenali sebagai Bertam Resort & Water Park, projek yang tertangguh sejak lebih tiga tahun lalu akibat beberapa masalah yang tidak dapat dielakkan termasuk Covid-19 itu dilaporkan siap hampir 98 peratus.
Dibahagikan kepada dua fasa iaitu pembinaan taman tema air dan hotel, Bertam Resort & Water Park dibangunkan di atas tanah seluas lebih lapan hektar milik The Maritime Water Front Suites Sdn. Bhd.
Menteri Perumahan dan Kerajaan Tempatan, Datuk Seri Reezal Merican Naina Merican berkata, pembukaannya pada pertengahan Disember ini menjadikan taman tema tersebut sebagai yang terbesar pernah dibangunkan di utara Semenanjung setakat ini.
“Bertam Resort & Water Park ini secara umumnya berkonsepkan Arab (Asia Barat) dan mempunyai kira-kira 14 daya tarikan.
“Saya katakan ia (taman tema air) yang terbesar di utara kerana bukan sahaja akan menggamit kehadiran para pengunjung dari seluruh Pulau Pinang, malah pengunjung dari beberapa lokasi lain termasuk Kedah, Perak Utara, Perlis dan sebagainya juga akan berminat untuk ke sini,” katanya.

Reezal Merican (dua dari kanan) meninjau pembangunan projek Bertam Resort & Water Park di Kepala Batas hari ini. – Foto ISWAN SHAFIQ ISA
Beliau yang juga calon Barisan Nasional (BN) untuk kerusi Parlimen Kepala Batas ditemui pemberita selepas meninjau taman tema air berkenaan bersama pengurusan Bertam Resort & Water Park, di sini hari ini.
Mengulas lanjut, Reezal Merican memberitahu, hotel atau resort yang akan dibangunkan di bawah fasa kedua itu pula dijangka siap selewat-lewatnya Februari tahun depan.
Katanya, berciri penginapan bertaraf sehingga lima bintang, pembangunan hotel berkenaan juga merangkumi pembinaan sebuah pusat konvensyen yang mampu memuatkan sehingga 2,000 orang pada satu-satu masa.
“Untuk pengetahuan, Bertam Resort & Water Park juga dibina dengan pelbagai kemudahan yang mesra OKU (orang kurang upaya) seperti laluan khas termasuk di hotel.
“Kita juga akan bawa masuk beberapa teknologi atau elemen lain seperti pengurusan sisa pepejal yang lebih mesra alam dan sebagainya,” ujar beliau.
Tambahnya, kewujudan Bertam Resort & Water Park itu juga dijangka membuka sehingga 300 peluang pekerjaan terutamanya kepada penduduk setempat. – KOSMO! ONLINE


Lelaki maut terjatuh di jalan raya ketika menari di atas treler
Oleh KOSMO!

16 November 2022, 7:30 pm
HOUSTON, TEXAS – Seorang lelaki meninggal dunia selepas terjatuh daripada bumbung sebuah treler dalam kejadian di sebuah lebuh raya di Houston, Texas, lapor akhbar New York Post semalam.
Mangsa yang sedang galak menari, terjatuh apabila treler itu melalui bawah sebuah jejambat.
Polis Houston berkata, lelaki berusia 25 tahun itu maut dalam kejadian yang berlaku sekitar pukul 11.35 pagi (waktu tempatan) di Lebuhraya Eastax US-59. Keberadaannya tidak disedari oleh pemandu treler, lapor saluran televisyen KRIV-TV.
Menurut polis, lelaki itu melompat atau naik ke atas sebuah treler dan kelihatan sedang merakam dirinya menari.
Video kejadian dimuat naik dalam akaun Grizzy’s Hood News.
Selepas terjatuh dari treler ke atas jalan raya, mangsa yang identitinya tidak didedahkan itu dibawa ke hospital berdekatan dan disahkan meninggal dunia.

Lelaki itu meninggal dunia akibat kecederaan, lapor saluran radio Houston Public Media.
Polis berkata, pemandu treler disiasat selepas kejadian berkenaan dan didapati tidak mengalami sebarang kecederaan. Dia kemudian dibebaskan tanpa tuduhan.
“Kami tidak menyaksikan kes seperti ini dalam tempoh agak lama,” kata jurucakap Jabatan Polis Houston, Jodi Sliva. – Agensi


Ramai terkejut lihat muka Azira Shafinaz tanpa solekan
Oleh MUHAMMAD HAIKAL RAMLI

16 November 2022, 6:15 pm
PETALING JAYA – Tindakan seorang jurusolek profesional yang memuat naik video wajah pelakon dan penyanyi, Azira Shafinaz tanpa mengenakan sebarang solekan telah menjadi perhatian dan bualan ramai.
Video yang berdurasi 15 saat itu memaparkan wajah anggota kumpulan De Fam sebelum disolek dan selepas ditatarias oleh jurusolek profesional tersebut.
Sejurus video itu telah tular, rata-rata netizen meninggalkan pelbagai reaksi termasuklah terkejut melihat wajah Azira tanpa secalit solekan dan menyatakan kulit wajah selebriti asal Kuala Lumpur itu sama juga seperti kebanyakan wanita di luar sana.
“Sebab itu takut hendak pakai solekan terlalu kerap, sekali tidak pakai solekan akan jadi lain. Maksudnya nampak kulit tidak bermaya sebab bahan dalam solekan sudah meresap dalam muka,” komen seorang pengguna TikTok.
“Kuasa solekan akan merubah segalanya, tetapi Azira memang cantik seadanya pun,” komen seorang lagi pengguna TikTok.
Dalam pada itu, tidak kurang juga orang ramai yang memuji kulit Azira yang kelihatan lebih ‘natural’ tanpa sebarang solekan.

“Cantik sahaja dengan solekan atau tanpa solekan, kita sahaja yang tidak biasa melihat Azira tanpa solekan,” tulis penggua TikTok itu.
“Orang yang terkejut tengok muka asli Azira mesti tidak pernah tengok drama lakonannya kan? Lagipun apa yang hendak dikejutkan sangat, elok dan cantik sahaja aku tengok,” komen pengguna yang lainnya.
Untuk rekod, Azira kini sedang sibuk mempromosikan drama bersiri lakonannya iaitu ‘One Cent Thief’ yang disiarkan setiap hari Sabtu di saluran Astro. – KOSMO! ONLINE


‘Saya pun menangis tengok suami awak nangis’
Oleh MUHAMMAD HAIKAL RAMLI

16 November 2022, 6:21 pm
PETALING JAYA – Ramai sebak melihat reaksi seorang suami apabila ujian kehamilan isterinya menandakan hamil selepas empat tahun menanti kehadiran cahaya mata.
Menerusi perkongsian video di TikTok oleh @neddyyazid92 yang merupakan isteri kepada suami tersebut menyaksikan reaksi terharu suaminya apabila melihat dua garis merah di ujian kehamilan. Hal ini sekali gus menamatkan penantian suaminya selama empat tahun.
Suami kepada wanita tersebut dilihat tersenyum gembira disamping mata yang sudah berkaca dipenuhi air mata kegembiraan.
Sejurus video itu telah tular, rata-rata orang ramai meninggalkan pelbagai reaksi termasuklah rasa sebak dan terharu melihat reaksi suami kepada wanita tersebut.
“Masya-Allah akak, saya menangis melihat ini, doakan saya yang cuba mengandung hampir tujuh tahun. Saya yakin Allah akan bagi juga pada waktu yang terbaik,” luah seorang pengguna TikTok.
“Ya Allah kenapa aku yang sebak sangat sampai menangis, faham sangat perasaan itu abang, hati sedih bercampur gembira apatah lagi sudah empat tahun menunggu. Semoga sihat-sihat sahaja. Aamin,” tulis seorang lagi pengguna.

“Saya pun menangis tengok suami awak nangis, dia punya perasaan itu menusuk ke kalbu. Jika Allah izinkan, saya mahu gembirakan suami saya macam itu juga,” luah seorang pengguna TikTok yang lainnya.
Dalam pada itu, terdapat juga orang ramai yang berkongsi pengalaman yang hampir sama ketika pertama kali mengandung.
“Samalah macam suami saya, selepas beritahu saya mengandung, suami terus tidak selera makan kerana terlalu gembira,” kongsi seorang pengguna.
“Aku yang mengandung dua minggu pun sudah gembira yang tidak terkata apatah lagi mereka yang menanti selama empat tahun, sebak lain macam perginya,” tulis seorang pengguna TikTok yang lain.
Setakat ini, perkongsian video yang tular itu telah meraih sebanyak lebih 400,000 tontonan, 33,200 tanda suka dengan 696 perkongsian dan dihujani dengan komen dan ucapan tahniah daripada orang ramai. – KOSMO! ONLINE


BN yakin bentuk kerajaan – Ismail Sabri | 15 MINIT MMTV 16 November 2022 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

16 November 2022, 6:51 pm


[VIDEO] Letupan saluran paip Petronas ragut satu nyawa
Oleh AZMI NORDIN

16 November 2022, 6:32 pm
LAWAS – Seorang lelaki maut selepas jentera excavator yang dikendalinya musnah terbakar dalam tragedi letupan paip gas Sabah-Sarawak Gas Pipeline (SSGP) di Long Ugui, di sini petang tadi.
Dalam kejadian kira-kira pukul 2.40 petang, mangsa yang maut dikenali sebagai Hadi Wiyono.
Kejadian sama juga turut menyebabkan dua lelaki lagi cedera dan empat kenderaan yang berada di sekitar lokasi kejadian terbakar.
Menurut kenyataan Pusat Gerakan Operasi (PGO) Bomba Sarawak, pihaknya menerima laporan berkenaan kejadian tersebut sekitar pukul 2.49 petang.
Jelas kenyataan itu, seramai 10 anggota dan tiga jentera Balai Bomba Penyelamat Lawas digerakkan ke lokasi bagi operasi menyelamat.
“Setibanya di lokasi, pihaknya mendapati berlakunya kebakaran melibatkan gas ‘pipe line’ milik Sabah Sarawak Gas Pipeline (SSGP) telah menyebabkan letupan berkeluasan radius 400 meter.

“Akibat kebakaran dan letupan itu, sebuah motosikal terbakar 50 peratus, sebuah ‘excavator’ musnah terbakar sepenuhnya, diikuti sebuah ‘bulldozer’ dan lori terbakar 30 peratus,” katanya dalam kenyataan hari ini.

ANGGOTA bomba sedang melakukan operasi pemadaman sebuah jentera yang terbakar.

MAYAT mangsa yang disahkan meninggal dunia akibat letupan paip gas di Lawas.

Jelas kenyataan itu, pasukan bomba turut mengalami kesukaran ke lokasi atas faktor keadaan jalan yang tidak dapat dilalui oleh jentera.
Sehubungan itu, perjalanan ke lokasi hanya menggunakan kenderaan Nissan Navara serta membawa peralatan operasi bergerak ke lokasi kejadian.
“Dua unit alat pemadam api digunakan untuk pemadaman kebakaran ‘excavator’ kerana tiada sumber air terbuka di lokasi.
“Ekoran kejadian itu, seorang lelaki maut manakala dua lagi cedera melecur di beberapa anggota badan dan punca kebakaran masih dalam siasatan” katanya. – KOSMO! ONLINE.

View this post on Instagram

A post shared by Kosmo! Online | Akaun Rasmi (@kosmo_online)


160 pelajar tingkatan enam Parlimen Bera terima peranti siswa
Oleh AZIZAH SHAFIEI

16 November 2022, 7:28 pm
BERA – Seramai 160 pelajar tingkatan enam di Parlimen Bera menerima peranti siswa bagi membolehkan golongan itu tidak ketinggalan dalam arus teknologi digital.
Perdana Menteri, Datuk Seri Ismail Sabri Yaakob berkata, program pengagihan Peranti Siswa Keluarga Malaysia itu merupakan satu bukti kerajaan sentiasa menjaga kepentingan rakyat terutamanya daripada golongan B40 dan mereka yang tinggal di luar bandar, khususnya pelajar.
“Kerajaan menyediakan 40,000 unit peranti siswa kepada pelajar, hari ini tablet atau peranti siswa amat penting dalam kehidupan terutamanya yang melibatkan kepentingan pelajar.
“Sebab itulah kita tidak mahu masyarakat luar bandar khususnya kumpulan B40 ini ketinggalan dari arus kemajuan teknologi digital,” katanya ketika berucap pada program pengagihan peranti siswa Keluarga Malaysia dirasmikan Menteri Komunikasi dan Multimedia, Tan Sri Annuar Musa di Sekolah Menengah Kebangsaan (SMK) Mengkarak, di sini, hari ini.
Bercakap mengenai era digitalisasi, Ismail Sabri berkata, ia seharusnya dilengkapi dengan capaian internet yang meluas kerana tanpa capaian internet, peranti siswa yang diberikan secara percuma itu tidak dapat dimanfaatkan sepenuhnya.
Jelasnya, di bawah Kementerian Komunikasi dan Multimedia (KKOM), program Jaringan Digital Negara (Jendela) telah diperkenalkan yang memberi keutamaan dalam menaiktaraf menara telekomunikasi kepada 5G.

“Di Bera, sebanyak 95 peratus kawasan telah menerima capaian internet dengan baik. Kita pastikan tahun depan dapat capai 100 peratus.
“Ini kerana bukan sahaja pembelajaran dilakukan secara digital pada masa kini, malah aktiviti-aktiviti lain termasuk aktiviti perniagaan di kampung-kampung atas talian juga semakin popular. Asalkan capaian internet baik, semuanya akan menjadi lancar,” ujarnya. – KOSMO! ONLINE


PRU15: Okay PM tepi, tapi tak sakau duit rakyat – Anwar
Oleh MOHD YUNUS YAKKUB

16 November 2022, 6:50 pm
KLANG – Pengerusi Pakatan Harapan (PH), Datuk Seri Anwar Ibrahim bersifat terbuka apabila dilabelkan sebagai Perdana Menteri (PM) tepi oleh segelintir pemimpin di negara ini.
Anwar berkata, ini termasuk daripada Pengerusi Perikatan Nasional (PN), Tan Sri Muhyiddin Yassin selagi dirinya tidak mengambil harta daripada rakyat.
“Saya jawab Muhyiddin. Okay Anwar PM tepi, dia tidak sanggup gadai maruah bangsa, dia tidak curi harta rakyat, saham dan tanah,” katanya ketika berucap pada ceramah mega PH di Kapar hari ini.
Anwar yang juga Presiden Parti Keadilan Rakyat (PKR) turut mencabar pemimpin tertentu supaya mengisytiharkan harta mereka.
Katanya, pengisytiharan itu penting dalam membuktikan ketelusan mereka dalam bertanding yang dikatakan antara calon Perdana Menteri bagi parti masing-masing.
Dalam pada itu, beliau meminta Suruhanjaya Pilihan Raya (SPR) mengambil tindakan terhadap mana-mana pemimpin yang memainkan isu perkauman dalam berkempen yang seterusnya boleh merosakkan hubungan kaum antara rakyat negara ini.

“Kalau saya jadi PM, pendirian saya jelas iaitu yes saya tolong Melayu, Cina, India, Orang Asli selain Sabah dan Sarawak,” jelasnya. – KOSMO!ONLINE


Suami campur pil gugur kandungan dalam air minuman isteri
Oleh KOSMO!

16 November 2022, 7:00 pm
HOUSTON, TEXAS – Seorang lelaki di Texas, Amerika Syarikat (AS) dihadapkan ke mahkamah selepas didakwa memasukkan pil menggugurkan kandungan ke dalam minuman isterinya tanpa pengetahuan mangsa, lapor laman berita Wion News.
Mason Herring, 38, dari Houton didakwa atas dua tuduhan jenayah iaitu menyerang wanita hamil dan ‘jenayah yang didorong untuk menggugurkan kandungan’, demikian menurut rekod mahkamah.
Undang-undang pengguguran kandungan di Texas adalah antara paling ketat di AS. Perbuatan menggugurkan kandungan dibenarkan jika nyawa ibu dalam bahaya sahaja, bahkan tiada pengecualian untuk kehamilan disebabkan kes rogol atau sumbang mahram.
Orang awam juga dibenarkan menyaman individu yang membantu seseorang untuk menggugurkan kandungan.
Wanita itu mendakwa suaminya, Herring menawarkan segelas air kepadanya pada Mac lalu di mana dia mengambilnya dan mendapati ia tidak jernih. Herring berkata, air itu kelihatan keruh mungkin disebabkan oleh air paip yang kotor.
Selepas setengah jam, wanita itu mula mengalami kekejangan dan pendarahan sebelum dibawa ke unit kecemasan. Dia percaya sakit itu disebabkan oleh pil pengguguran.

Herring menawarkan lebih banyak minuman kepada isterinya selepas pulang dari hospital. Dia mendapati minuman itu mengandungi ‘bahan yang tidak diketahui’ di dalamnya, manakala air keempat ialah sebotol jus oren.
Menurut afidavit oleh Jabatan Polis Houston, pasangan itu berkahwin selama 11 tahun dan mempunyai dua anak.
Pada Februari lalu, Herring mahu berpisah dengan isterinya dan kemudian berpindah. Herring tidak berpuas hati apabila dia diberitahu bahawa isterinya hamil.
Pada April 2022, isterinya menjemput dua orang untuk melihat sama ada suaminya berkelakuan mencurigakan. Mereka menyedari Herring cuba memberinya minuman yang dicampurkan ‘bahan yang tidak diketahui’.
Seminggu kemudian, dia melihat lelaki itu memasukkan sesuatu ke dalam minumannya dan menemui pek Cyrux, yang mengandungi misoprostol, bahan yang diketahui boleh menyebabkan pengguguran, di dalam tong sampah. – Agensi


Kematian calon Padang Serai, SPR adakan mesyuarat khas Jumaat
Oleh MOHD RIDZAUDDIN ROSLAN

16 November 2022, 6:45 pm
PETALING JAYA – Suruhanjaya Pilihan Raya (SPR) akan mengadakan satu mesyuarat khas Jumaat ini bagi membincangkan penetapan tarikh-tarikh penting untuk urusan Pilihan Raya Umum Ke-15 (PRU15) Parlimen Padang Serai.
Setiausaha SPR, Datuk Indera Ikmalrudin Ishak berkata, pihaknya akan mengeluarkan satu kenyataan akhbar sejurus mesyuarat khas berkenaan selesai.
“SPR telah menerima Writ Pilihan Raya yang dipulangkan oleh Pegawai Pengurus Bahagian Pilihan Raya berkenaan yang menyatakan fakta berkaitan kematian calon yang dinyatakan di atas.
“SPR mengucapkan takziah kepada keluarga mendiang M. Karupaiya yang merupakan calon Pakatan Harapan (PH) kerusi Parlimen Padang Serai yang meninggal dunia pada 16 November 2022. Semoga keluarga mendiang tabah menghadapi kehilangan orang yang tersayang,” katanya dalam satu kenyataan di sini tadi.
Terdahulu, mendiang M. Karupaiya disahkan meninggal dunia hari ini akibat sakit jantung.
Menurut Ketua Setiausaha PH, Datuk Seri Saifuddin Nasution Ismail, kali terakhir dia bertemu mendiang adalah pada 14 November lalu, di atas pentas ceramah di Kulim, Kedah.

Katanya, mendiang telah memberi ucapan ringkas dan sempat bersama menjulang tangan di akhir ucapan Pengerusi Pakatan Harapan.
“Dengan rasa penuh hiba dan dukacita saya memaklumkan bahawa M. Karupaiya, mantan Ahli Parlimen Padang Serai merangkap calon Pakatan Harapan bagi P.017 Padang Serai telah meninggal dunia hari ini.
“Mewakili seluruh keluarga besar PKR dan Pakatan Harapan, saya merakamkan ucapan takziah buat keluarga mendiang, pemergian mendiang satu kehilangan besar kepada parti dan perjuangan reformasi,” jelasnya melalui satu kenyataan sebentar tadi. – KOSMO! ONLINE


Khairy kekal tenang walaupun dimarahi ‘akak’ minta bantuan
Oleh KOSMO!

16 November 2022, 7:22 pm
PETALING JAYA – Tindakan seorang wanita yang memarahi dan ‘ceramah’ Calon Barisan Nasional (BN) Parlimen Sungai Buloh, Khairy Jamaluddin Abu Bakar, dalam sesi ‘walkabout’ semalam, mengundang pelbagai reaksi orang ramai.
Video tersebut yang tular di aplikasi TikTok, memperlihatkan seorang wanita mempersoalkan apa bantuan segera yang beliau dapat berikan selain mempersoalkan apa dilakukan Khairy sepanjang menyandang jawatan menteri.
Mengulas isu berkenaan, Khairy berkata, situasi itu bukan satu masalah buat dirinya selain menegaskan adalah menjadi kesalahan jika calon menghulurkan sesuatu dalam pilihan raya.
“Saya tidak ada masalah mengenai apa yang berlaku, kita berdepan dengan pengundi. Saya buat ‘walkabout’ dengan berjumpa dengan semua lapisan masyarakat dan ada yang tidak menyokong kita. Mereka bebas bercakap apa sahaja.
“Dalam kes semalam, akak tersebut minta bantuan supaya diberikan pada hari itu (semalam) juga. Saya kata tidak boleh sebab ia merupakan salah satu kesalahan pilihan raya.
“Saya tengok pada atap kedai dia, terus dia cakap, kalau begitu bagi sekarang. Saya cuba terangkan itu kesalahan pilihan raya kalau nak bagi sekarang. Saya beritahu dia, kita boleh bincang kemudian. Selepas itu dia marah, tidak puas hati. Tapi tidak mengapalah, itu hak dia,” katanya ketika ditemui pemberita.

Tambahnya lagi, beliau terbuka untuk menerima apa saja pandangan yang dilontarkan oleh pengundi di kawasan itu namun tidak boleh bertentangan dengan peraturan yang telah ditetapkan. – KOSMO! ONLINE


Allahyarham Yusuf sering beritahu mahu meninggal dunia
Oleh HARRITH HISHAM

16 November 2022, 6:39 pm
PETALING JAYA – “Ayah, Yusuf dah nak meninggal dunia”.
Demikian kata-kata yang sering diucapkan oleh Allayarham Yusuf Daniel yang maut dalam kemalangan baru-baru ini yang turut mengorbankan ibu dan kedua datuk dan neneknya.
Perkara itu disampaikan oleh penceramah bebas, Ustaz Ebit Lew ketika menziarahi bapanya iaitu Muhammad Izwan di tanah perkuburan baru-baru ini.
Menurut Ebit, bapanya memberitahu bahawa anaknya, Yusuf sering berkata bahawa dia akan meninggal dunia.
“Kata abang ni. Setahun ni anaknya Yusuf selalu cakap pada ayahnya, ‘ayah, Yusuf dah nak meninggal dunia’. Ayah jaga diri ya, Yusuf bawa mak sekali ke sana’.
“Ayahnya jadi risau dan selalu luang masa bersama anaknya meskipun sibuk berniaga di Warung Pak Berahim Felda Bukit Senggih, Jasin Melaka,” katanya dalam hantaran di Facebook hari ini.

Dalam pada itu, Ebit turut mendoakan agar semua ahli keluarga Muhammad Izwan yang meninggal dunia dikurniakan syurga.
“Ya Allah. Ampunilah dan tinggikan darjat mereka. Buat ahli keluarga yang ditinggalkan berilah ketabahan dan kekuatan buat mereka,” ucap Ebit.
Terdahulu, Kosmo! melaporkan perjalanan enam sekeluarga ke Langkawi bagi meraikan hari jadi berakhir tragedi apabila empat daripadanya maut dalam nahas di Simpang Tiga Jalan Kolam, Machap, Ahad lalu.
Dalam kejadian kira-kira pukul 7.45 pagi itu, mangsa, Ibrahim Daud, 71; isterinya Latipah Dorahim, 66, dan menantu Syazana Tharin, 30, serta cucu, Yusuf Daniel, 5, meninggal dunia akibat kecederaan parah di kepala. – KOSMO! ONLINE


Selatan Thai alu-alukan pelantikan gabenor wanita Islam pertama
Oleh KOSMO!

16 November 2022, 5:14 pm
BANGKOK – Sebuah wilayah di selatan Thailand mengalu-alukan gabenor islam wanita pertamanya kelmarin, lapor laman berita Thaiger.
Gabenor Pattani yang baharu tersebut, Pateemoh Sadeeyamu, 57, merupakan timbalan gabenor wilayah Narathiwat dan Yala.
Sebilangan orang memuji Pateemoh atas pelantikannya sebagai Gabenor Pattani. Seorang bekas pensyarah di Universiti Putera Songkhla berkata, Pateemoh mempunyai pengalaman luas dan pemahaman mendalam tentang masalah di rantau selatan Thailand.
Selatan Thailand merupakan rantau yang dibelenggu konflik, manakala sebuah pertubuhan  keamanan, We Peace turut meraikan Pateemoh menjadi seorang gabenor. We Peace merupakan gerakan wanita yang berusaha ke arah keamanan di wilayah-wilayah selatan Thailand.
Pateemoh sebelum ini bekerja di beberapa wilayah selatan Thai yang lain termasuk Ranong, Yala, Narathiwat dan Phatthalung sebagai tambahan kepada Pattani. Beliau juga pernah bertugas di Pentadbiran Sempadan Wilayah-Wilayah Selatan sebagai pengarah pejabat pentadbiran pusat.
Lebih 6,500 orang terbunuh hampir 12,000 yang lain cedera antara tahun 2004 hingga 2015 dalam penentangan oleh kumpulan-kumpulan pemisah di Thailand. – Agensi


RM1.3 juga bina tapak khairat kematian masyarakat India
Oleh MOHAMAD FAIZAL HASHIM

16 November 2022, 4:18 pm
JOHOR BAHRU – Kerajaan negeri memperuntukkan RM1.3 juta bagi membina tapak khas bagi mengendalikan upacara khairat kematian masyarakat India di Tanjung Langsat, Pasir Gudang di sini.
Pembinaan tapak khas itu bagi memenuhi keperluan masyarakat India khususnya di sekitar kawasan Masai dan Pasir Gudang yang berdepan isu itu sejak 20 tahun yang lalu.
Menteri Besar Johor, Datuk Onn Hafiz Ghazi berkata, pembinaan tapak khas berkenaan dijangka akan memakan masa dua tahun untuk disiapkan.
Beliau berkata, tender pembinaan tapak khas itu sudah dikeluarkan dan pelaksanaan kerja pembinaan akan dimulakan dalam tempoh terdekat.
“Usaha berkenaan secara tidak langsung menggambarkan inisiatif kerajaan negeri bagi mengatasi isu yang timbul dalam kalangan masyarakat India dan meningkatkan keselesaan mereka.
“Ia membantu mengatasi permasalahan sekaligus menggambarkan keprihatinan kerajaan negeri. Kami berharap kemudahan berkenaan digunakan dengan sebaik mungkin kelak,” katanya kepada pemberita selepas Majlis Pecah Tanah Tapak Khairat Masyarakat India di Tanjung Langsat, di sini hari ini.

Menurut Onn Hafiz pembinaan tapak khas berkenaan sepatutnya dibina lebih awal namun ia ditangguh berikutan pertukaran pentadbiran kerajaan sebelum ini.
Beliau berkata, pelaksanaan berkenaan akan diteruskan sebagai legasi usaha dan inisiatif bekas Menteri Besar dari kerajaan Barisan Nasional (BN).
Sementara itu, Setiausaha Pertubuhan Hindu Sangam negeri, K. Vijayan berkata, sebelum ini upacara yang biasa dijalankan waris si mati diadakan di merata tempat dan ia dikhuatiri mengancam keselamatan.
Jelasnya, kewujudan tapak berkenaan yang pertama di negeri ini di kawasan seluas 0.4 hektar itu, keluarga si mati juga tidak perlu menanggung kos tinggi bagi menjalankan upacara terbabit.
“Kami berterima kasih kepada kerajaan negeri yang meluluskan tapak dan peruntukan berkenaan. Kami berharap kerajaan negeri terus mengambil pendekatan berkenaan seumpama ini bagi memperkasakan masyarakat India,” katanya. – KOSMO! ONLINE


NASA lancar roket tinggi 32 tingkat bawa kapal angkasa ke Bulan
Oleh KOSMO!

16 November 2022, 6:02 pm
MIAMI, Florida – Roket paling berkuasa pernah dibina oleh Pentadbiran Aeronautik dan Angkasa Lepas Kebangsaan (NASA) berlepas dalam perjalanan ke Bulan hari ini.
Roket setinggi bangunan 32 tingkat dinamakan Sistem Pelancaran Angkasa Lepas (SLS) itu dilancarkan dari Pusat Angkasa Kennedy di Florida pukul 1.47 pagi (waktu tempatan). SLS mengeluarkan daya tujahan berukuran 8.8 juta pound (39 meganewton).
“Apa yang anda lalukan hari ini akan memberikan inspirasi kepada generasi-generasi akan datang, terimakasih!,” kata pengarah pelancaran wanita pertama NASA,  Charlie Blackwell-Thompson yang disusuli sorakan kakitangannya.
Kapal angkasa Orion ditempatkan di puncak SLS. Ia akan mengorbit jiran paling dekat dengan Bumi itu. Amerika Syarikat (AS) merancang untuk menghantar angkasawan wanita atau angkasawan bukan kulit putih pertama ke Bulan pada pertengahan tahun 2020-an.
Kali terakhir AS menghantar angkasawan ke Bulan adalah semasa era Apollo, dari tahun 1969 hingga 1972.
Kali ini, AS berharap untuk menempatkan manusia di Bulan termasuk sebuah stesen angkasa bagi membantu persiapan misi menghantar manusia ke Planet Marikh dalam tahun 2030-an.

Kira-kira 100,000 orang berkumpul di sepanjang pantai untuk melihat acara bersejarah itu hari ini.
Kapal angkasa Orion tidak akan mendarat di Bulan. Orion sebaliknya akan meneroka  64,000 kilometer pada sisi jauh Bulan sekali gus lebih jauh daripada penerokaan kapal angkasa lain yang berupaya membawa manusia.
Walaupun tidak membawa manusia, kapal angkasa itu dinaiki oleh tiga buah patung lengkap dengan sensor bagi mengumpulkan data untuk kru akan datang.
Misi itu akan berlangsung selama 25 hari setengah dengan Orion dijangka jatuh di Lautan Pasifik pada11 Disember ini. – AFP


PRU15: PH menang? Hanya propaganda pembangkang – PM
Oleh ABDUL RASHID ABDUL RAHMAN

16 November 2022, 4:09 pm
BERA – Perdana Menteri Datuk Seri Ismail Sabri Yaakob berkata, kaji selidik yang tular di media sosial mendakwa pembangkang khususnya Pakatan Harapan (PH) sedang mendahului Barisan Nasional (BN) dalam kerusi Parlimen yang dimenangi hanya propaganda politik yang sengaja dibuat pada Pilihan Raya Umum ke-15 (PRU15).
Sehubungan itu beliau berkata rakyat khususnya pengundi diminta tidak terpedaya dengan dakyah tersebut yang merupakan perang psikologi dicetuskan pembangkang.
Jelasnya, propaganda itu sengaja dibuat untuk menarik golongan atas pagar yang belum membuat keputusan mengundi parti mana pada PRU15 ini supaya memilih mereka apabila melihat kaji selidik terbabit.
“Bagi saya itu propaganda, kalau kita lihat Merdeka Centre misalnya, kita tahu ke arah mana badan itu. Jika setiap parti ini terlibat dengan syarikat yang membuat tinjauan dan dibayar parti berkenaan tentunya laporan lebih kepada parti berkenaan.
“Sebab itu bagi saya jangan kita terpengaruh, ini merupakan perang psikologi dari pembangkang, iaitu untuk menarik golongan atas pagar yang masih belum buat keputusan, apabila lihat kononnya mereka menang, jadi akhirnya undi akan berpindah kepada mereka.
“Jangan tertipu dengan dakyah seperti ini, yakinlah kalau kita bersama BN, kita kekal bersama BN dan seperti saya kata kalau kita berikan penjelasan yang baik, tinjauan itu tidak akan mempengaruhi fikiran sesiapa,” katanya dalam sidang akhbar selepas majlis ramah mesra bersama penduduk Kampung Mengkarak Stesen di Dewan Mengkarak Stesen di sini hari ini.

Dalam minggu akhir kempen PRU15 ini, tersebar di media sosial laporan dan kaji selidik yang mendakwa PH sedang mendahului BN, begitu juga Perikatan Nasional (PN).
Baru-baru ini, Presiden PH, Datuk Seri Anwar Ibrahim mendakwa, pakatan itu sedang jauh mendahului sokongan pengundi berbanding parti lawan menjelang hari mengundi, Sabtu ini.
Presiden PKR itu dilaporkan sebagai berkata, maklumat berkenaan adalah berdasarkan data dan kajian setempat yang dilaksanakan.
Dalam pada itu, Ismail Sabri berkata, dalam PRU15 ini tiada siapa boleh berasa selesa termasuk dirinya.
“Dalam pilihan raya umum (PRU) ini, apa-apa sahaja boleh berlaku. Jadi jangan ada berasa selesa. Tiada siapa boleh kata gerenti menang termasuk saya dan kita mesti terus bekerja sehinggalah diumumkan keputusan pada 19 November ini.
“Jangan ada selesa, laporan macam-macam kata, kita 70 peratus, 60 peratus. Kita mesti terus bekerja kuat sehingga hari pengumuman.
“Selepas PRU14, tiada lagi istilah gerenti menang, dulu pun kita kata kita menang dalam PRU14, dua pertiga majoriti 148 kerusi Parlimen, akhirnya kita dapat 79 kerusi sahaja, jadi tak boleh terlalu konfiden,” ujarnya. – KOSMO! ONLINE


PRK mungkin diadakan di Parlimen Padang Serai
Oleh MOHD RASDAN AHMAD

16 November 2022, 5:25 pm
PETALING JAYA – Pilihan Raya Kecil (PRK) bagi kerusi Parlimen Padang Serai mungkin akan dilaksanakan oleh Suruhanjaya Pilihan Raya (SPR) susulan kematian calon Pakatan Harapan (PH), M. Karupaiya hari ini.
Pensyarah Undang-undang dan Polisi Universiti Teknologi Malaysia (UTM), Profesor Madya Dr. Muhammad Fathi Yusof berkata berkata, PRK tersebut bakal diadakan selepas Pilihan Raya Umum ke-15 (PRU15) selesai pada 19 November ini.
“Merujuk kepada Peraturan Perjalanan Pilihan Raya Peraturan 11 (6), SPR perlu membuka semula pencalonan baharu di kawasan tersebut bagi membolehkan calon lain dipilih.
“Keputusan tersebut boleh dibuat setelah pihak SPR mengadakan mesyuarat dan arahan baharu boleh dibuat untuk menetapkan tarikh baharu penamaan calon, tempoh berkempen serta pilihan raya di kawasan tersebut,” jelasnya kepada Kosmo! semalam.
Tambahnya lagi, calon-calon parti lain yang bertanding juga boleh mengekalkan dan menggunakan calon lain selepas arahan baharu dikeluarkan oleh SPR nanti.
“Undi awal juga akan terbatal kerana tidak adil dan proses undi awal akan dilakukan sekali lagi,” katanya.

Terdahulu, Calon Pakatan Harapan (PH) bagi kerusi Parlimen Padang Serai M. Karupaiya disahkan meninggal dunia semalam selepas dimasukkan ke hospital dipercayai mempunyai masalah jantung.
Mendiang merupakan penyandang kerusi tersebut sebelum ini dan bakal membuat penampilan pada PRU15 19 November nanti.
Berikutan adalah senarai calon bagi kerusi P017 Parlimen Padang Serai :
Datuk C. Sivarrajh (BN/MIC)
Datuk Azman Nasrudin (PN)
Karupaiya (PH/PKR)
Hamzah Abd. Rahman (GTA/Putra)
Mohd. Bakhri Hashim (Warisan)
Ananda Ak (Bebas)
Pengundi Berdaftar: 133,867
Penyandang: Karupaiya Mutusami (PH)
– KOSMO! ONLINE


52.8 peratus mahu Ismail Sabri diberi mandat baharu – Ilham Centre
Oleh KOSMO!

16 November 2022, 4:19 pm
PETALING JAYA – Berdasarkan kajian Panel Penyelidikan Ilham Centre, didapati Perdana Menteri Datuk Seri Ismail Sabri Yaakob masih mencatatkan populariti tinggi di kalangan rakyat.
Keputusan tersebut diperoleh berdasarkan Kajian Tahap Penerimaan Rakyat Terhadap Kerajaan dan Dasar Keluarga Malaysia yang dilakukan pada 20 Oktober sehingga 6 November 2022 lalu.
Menurut kenyataan media Ilham Centre, kajian secara spesifik ini mengukur tahap penerimaan pengundi terhadap dasar, insentif dan tindakan yang dilakukan beliau sepanjang 13 bulan pentadbiran.
“52.8 peratus yakin Ismail Sabri wajar diberi peluang memimpin negara dengan mandat penuh adalah ‘endorsement’ penting buat beliau.
“Jelas, segala pengumuman dan pelaksanaan dasar yang pro-rakyat mendapat persetujuan tinggi yang menyumbang kepada populariti beliau pada kaca mata rakyat.
“Meskipun sebilangan kelompok tertentu seperti pengundi Cina kekal skeptikal, namun secara keseluruhannya kepimpinan beliau diterima baik,” katanya.

Menurut laporan tersebut, Perdana Menteri perlu menggariskan dengan jelas hala tuju untuk memulihkan ekonomi negara bagi menambah sokongan rakyat.
“Ini boleh dilaksanakan dengan penerimaan baik rakyat terhadap Bajet 2023 sebagai landasan terbaik untuk memacu ekonomi negara.
“Selain keazaman politik yang kuat, kurangkan krisis serta kontroversi tidak perlu dalam menuju gaya pimpinan baharu, manakala hanya mandat baharu diperlukan bagi melaksanakannya,” katanya.
Menerusi kajian tersebut juga, 80 peratus responden bersetuju pembukaan semula ekonomi pada 1 April lalu merupakan tindakan tepat Perdana Menteri mengeluarkan negara daripada pandemik Covid-19 menuju fasa endemik menjadikan ekonomi menjadi bertambah baik (69 peratus).
Ia juga menjadi pemangkin ruang pekerjaan sama ada dalam bentuk gig ekonomi (71.3 peratus) atau perniagaan atas talian (84.4 peratus) manakala 44.4 peratus bersetuju Malaysia mampu menjadi pilihan pelabur asing.
“Ini didorong oleh pendekatan Perdana Menteri yang diterima baik terutamanya dalam siri lawatan antarabangsa beliau yang berjaya memeterai pelbagai kerjasama ekonomi dan pulangan pelaburan.
“Namun 36.0 peratus responden mengakui masih belum mendapat manfaat daripada pelaburan asing langsung (FDI) dalam sektor utama seperti perkilangan, perkhidmatan mahupun pembuatan,” katanya.
Walau bagaimanapun menurut Ilham Centre, dapatan ini tidak membimbangkan kerana manfaat pembukaan sektor ekonomi ini positif dan sedang pulih berperingkat.
“78 peratus pula bersetuju peruntukan subsidi RM 77.7 bilion yang dianggap terbesar dan dirasakan perlu dalam menyokong pemulihan ekonomi negara,” katanya.
Bantuan Keluarga Malaysia (BKM) juga mencatat skor tertinggi iaitu 87.2 peratus yang merupakan bantuan sara hidup tertinggi sejak diperkenalkan kerajaan.
Selain itu, 84.1 peratus bersetuju usaha kerajaan melalui penetapan tarif elektrif serta kawalan harga barang keperluan asas perlu diteruskan untuk mengurangkan kesan buruk daripada tukaran mata wang asing berbanding ringgit dan inflasi yang dihadapi dunia pada ketika ini.
Keputusan kajian ini juga membuktikan pelantikan Ismail Sabri sebagai Perdana Menteri adalah sesuai dan tepat pada waktunya.
“Perdana Menteri yang digelar ‘Designated Survivor’ sememangnya ‘survived’ mengurus krisis dalam krisis iaitu krisis kesihatan, politik dan ekonomi dengan gaya tersendiri.
“Sementara keputusan Perdana Menteri membubarkan Parlimen pula, turut menerima respon baik dan berdasarkan situasi semasa, 56.8 peratus setuju PRU15 diadakan pada hujung tahun ini,” katanya.
Tahap keyakinan rakyat berkaitan pencapaian berbanding negara serantau dalam menangani kesan langsung ekonomi dunia terhadap beban rakyat mencatatkan sebanyak 49.1 peratus.
Ia dilihat memberangsangkan melalui pelbagai intervensi kerajaan seperti pelaksanaan subsidi dan kawalan harga yang dilaksanakan Perdana Menteri.
“Majoriti setuju dan menyambut baik seluruh inisiatif Bajet 2023 dan berharap agar ia dapat dilaksanakan setelah kerajaan baru dibentuk. Beberapa inisiatif yang dinyatakan menunjukkan skor persetujuan diantara 80 hingga 90 peratus.
“Segala cadangan bentuk intensif dan inisiatif yang membawa kebaikan kepada rakyat akan disokong sekalipun pada rasionalnya ia belum lagi dilaksanakan,” katanya. – KOSMO! ONLINE


145 sekolah pondok Terengganu berjaya didaftarkan
Oleh MOHD AZLI ADLAN

16 November 2022, 4:24 pm
KUALA TERENGGANU – Kesemua 145 sekolah pondok di Terengganu telah berjaya didaftarkan secara rasmi dengan kerajaan negeri Terengganu.
Pengerusi Jawatankuasa Pelaksanaan Syariah, Pendidikan dan Pengajian Tinggi Terengganu, Datuk Satiful Bahri Mamat berkata, ia dilaksanakan menerusi program pemutihan sekolah pondok yang bermula pada tahun 2018.
“Kita telah melakukan pemutihan dengan memudahkan proses pendaftaran sekolah pondok di negeri ini.
“Sehubungan itu, kita percaya tiada lagi sekolah pondok yang beroperasi tanpa berdaftar dengan kerajaan negeri Terengganu,” katanya di Wisma Darul Iman di sini hari ini.
Terdahulu beliau menyerahkan bantuan pengurusan kepada sekolah pondok dan sekolah agama persendirian Terengganu dengan peruntukan keseluruhan kira-kira RM3.39 juta.
Satiful Bahri berkata, bantuan tersebut diharap dapat membantu sekolah pondok dan sekolah agama persendirian terbabit menambah baik premis dan mutu pengajaran di pusat pengajian masing-masing.

Beliau berkata, bantuan pengurusan perkapita diagihkan berdasarkan bilangan pelajar yang terdapat di pusat pengajian terlibat.
“Terima kasih juga kepada Jabatan Kemajuan Islam Malaysia (Jakim) yang juga menyediakan peruntukan pembangunan sekolah pondok dan kita membantu menambah,” katanya. – KOSMO! ONLINE


“Tilam, kereta sorong bayi antara dibuang dalam Sungai Klang’
Oleh MOHAMAD NAUFAL MOHAMAD IDRIS

16 November 2022, 4:27 pm
SHAH ALAM – Sampah sarap yang memenuhi Sungai Klang merencatkan projek melebar serta mendalamkan Sungai Klang sehingga terpaksa mengambil masa lama untuk disiapkan.
Pengerusi Jawatankuasa Infrastruktur dan Kemudahan Awam, Ir. Izham Hashim berkata, antara sampah ditemui seperti tilam, tayar kenderaan, malah kereta sorong bayi didapati dibuang ke dalam sungai tersebut.
“Sekiranya tiada sampah, pihak pengendali projek tersebut dapat melakukan kerja mendalamkan sungai tersebut dengan lebih banyak dalam satu-satu hari.
“Sewaktu mengorek sungai itu menemukan banyak sampah termasuk tilam, tayar kenderaan, kereta sorong bayi.
“Secara keseluruhan, pihak pengendali berjaya mengorek 50 meter (m) Sungai Klang di blok pertama ini,” katanya ketika membuat tinjauan perkembangan projek itu di Kota Kemuning, hari ini.
Fasa pertama bermula 1 November lalu melibatkan kerja melebar dan mendalamkan sungai di 10 km sungai, iaitu berdekatan Sri Muda, Seksyen 25.

Dalam pada itu, Izham berkata, kerajaan negeri bakal menggunakan 100 kolam serta tasik di Selangor sebagai tempat takungan air hujan.
“Kalau pada musim hujan, kita akan buang 30 peratus jumlah air dalam kolam serta tasik ini ke sungai supaya ia dapat menampung air hujan.
“Selain kolam takungan, kita bercadang akan gunakan kolam dan tasik sebagai sumber air mentah negeri ini,” ujarnya. – KOSMO! ONLINE


PRU15: 253 laporan diterima, lima individu ditangkap
Oleh MOHD YUNUS YAKKUB

16 November 2022, 5:08 pm
SHAH ALAM – Polis Selangor menerima 253 laporan berkaitan Pilihan Raya Umum ke-15 (PRU15) bagi tempoh 10 hari bermula 5 November lalu.
Ketua Polis Selangor, Datuk Arjunaidi Mohamed berkata, daripada jumlah laporan itu, sebanyak 19 kertas siasatan telah dibuka dengan melibatkan tangkapan lima individu.
“Semalam sahaja sebanyak 26 laporan polis telah diterima dengan tiga kertas siasatan baru dibuka.
“Selain itu, sebanyak 2,931 permit kempen dan ceramah diadakan seluruh negeri ini bagi tempoh sama,” katanya dalam kenyataan hari ini.
Justeru, Arjunadi menasihatkan kepada calon yang bertanding mahu pun masyarakat agar sentiasa menghormati dan mematuhi lunas undang-undang yang telah ditetapkan sepanjang PRU15 ini.
“Elakkan daripada membuat sebarang provokasi dan perkara-perkara yang boleh menimbulkan insiden tidak diingini yang mana sekali gus boleh menggugat keselamatan dan ketenteraman awam,” katanya. – KOSMO! ONLINE


Gadis ketagih beli barang online, hidupnya berakhir tragis
Oleh KOSMO!

16 November 2022, 6:00 pm
BEIJING – Seorang gadis di China yang ketagih berbelanja secara online akhirnya berhutang dengan banyak dan hidupnya berakhir secara tragis, lapor portal berita Wolipop.
Gadis bernama Liu itu bekerja sebagai pemeriksa keselamatan dalam bidang pengangkutan rel. Dia mempunyai pendapatan yang cukup untuk menampung hidupnya sekitar 3,000 yuan (RM1,921) sebulan.
Lui bagaimanapun mula ketagih membeli barangan secara online sejak 2019 dan sering membeli sesuatu yang tidak penting. Rumahnya dipenuhi dengan bungkusan barang  pelbagai saiz dari kecil hingga besar.
Liu mengalami masalah kewangan apabila pendapatannya tidak mencukupi untuk memenuhi keinginan membeli secara online. Dia bahkan gagal membayar hutang kad kredit.
Dia tidak menghiraukan masalah itu dan terus membeli-belah sehingga hutang kad kreditnya bertimbun.
Walaupun marah, bapa Liu tetap membantunya melunaskan hutang sehingga terpaksa menggunakan wang simpanan sebanyak 500,000 yuan (RM320,171). Dalam tempoh tiga tahun, hutang Liu mencecah 1 juta yuan (RM640,342),

Ketagihan Liu membuatkan hubungan dengan bapanya semakin renggang kerana sudah hilang kepercayaan. Bapanya tertekan kerana sering diganggu oleh pemiutang  anaknya.
Pada suatu malam, Liu dan bapanya bergaduh besar. Oleh kerana terlalu beremosi, Lui ditikam oleh bapanya menggunakan sebilah pisau buah.
Liu meninggal dunia kerana hilang banyak darah. Setelah menyesali perbuatan itu, bapanya pergi ke balai polis untuk menyerah diri dan kemudian dihukum penjara selama 15 tahun. – Agensi


PRU15: Pembohongan pembangkang di media sosial pengaruh pengundi muda – PM
Oleh ABDUL RASHID ABDUL RAHMAN

16 November 2022, 4:03 pm
BERA – Perdana Menteri Datuk Seri Ismail Sabri Yaakob berkata, pembohongan yang dilakukan pemimpin pembangkang melalui media sosial perlu diberi perhatian kerana mampu mempengaruhi pengundi muda.
Sehubungan itu beliau berkata, dalam waktu akhir kempen ini semua jentera Barisan Nasional (BN) perlu lebih proaktif menjawab dan menerangkan kepada pengundi muda segala dakwaan pembangkang selain menerangkan manifesto BN.
“Yang lebih penting menerangkan kepada rakyat terutama melibatkan manifesto yang saya sebutkan itu adalah sebahagian besar dalam Bajet 2023, maknanya kita jual produk yang baik pasti orang akan menerima kita.
“Saya sudah beritahu tidak perlu hendak serang poeribadi sesiapa, yang penting mereka menerima kita dengan apa kita janjikan untuk mereka,”katanya dalam sidang akhbar pada
majlis ramah mesra bersama penduduk Kampung Mengkarak Stesen di Dewan Mengkarak Stesen di sini hari ini.
Menurut Ismail Sabri beliau percaya golongan muda akan menyokong BN walaupun banyak pihak cuba mengelirukan mereka dengan pelbagai dakwaan yang tidak benar.
Katanya, dengan pendekatan mendekati golongan muda dan memberikan penerangan serta menjawab segala isu dapat memastikan golongan muda yakin keupayaan kerajaan BN.

Dalam pada itu beliau berkata, dari segi janji sudah tentu rakyat lebih percaya kepada BN yang telah terbukti selama 60 tahun membangunkan negara dan menjaga rakyat.
Ujarnya, berbanding pembangkang mereka telah terbukti gagal mengotakan janji ketika memerintah negara selama 22 bulan yang menyaksikan pelbagai inisiatif kepada rakyat dihentikan. – KOSMO! ONLINE


Rakyat akan buang ‘katak-katak’ politik
Oleh MOHD RASDAN AHMAD dan AHMAD SHAHERMAN SHAMSURI

16 November 2022, 4:00 pm
KUALA LUMPUR – Calon Pakatan Harapan (PH) bagi kerusi Parlimen Lembah Pantai, Ahmad Fahmi Mohamed Fadzil menyifatkan pada Sabtu nanti rakyat bakal menghukum semua ‘pengkhianat’ yang pernah mengkhianati parti masing-masing.
Jelasnya, pada tanggal 19 November nanti semua calon yang pernah meninggalkan perjuangan parti mereka sebelum ini akan kehilangan kepercayaan daripada pengundi yang memilih mereka.
“Bukan hanya PKR atau PH, malah parti-parti lain juga ada pengkhianat dia. Semua ini bakal dihukum oleh rakyat, rakyat sudah nampak dengan jelas keperibadian mereka.
“Sebenarnya rakyat sudah bersedia untuk menghukum mereka semua, kita tunggu sahaja 19 November ini rakyat sememangnya mendambakan keadilan,” katanya ketika temu bual Kosmo! hari ini.
Tambahnya, apa yang berlaku dalam PKR sebenarnya turut berlaku dalam UMNO dan kumpulan tersebut boleh disifatkan sebagai kumpulan yang sama.
“Ingat pengkhianatan ini bukan sahaja pada PKR, malah berlaku juga kepada UMNO dan kumpulannya adalah sama yang mencetuskan siri pengkhianatan ini.

“Jadi saya percaya pengundi melihat, menilai dan mendengar hujah dan insya-Allah mereka akan bergerak ramai-ramai Sabtu ini untuk membuang ‘katak-katak’ politik,” jelasnya. – KOSMO! ONLINE.


Calon PH Padang Serai, M Karupaiya meninggal dunia
Oleh KOSMO!

16 November 2022, 3:36 pm
PETALING JAYA – Calon Pakatan Harapan (PH) bagi kerusi Parlimen Padang Serai, M Karupaiya disahkan meninggal dunia sebentar tadi akibat serangan jantung.
Lapor portal Free Malaysia Today, perkara itu disahkan oleh Pengarah Komunikasi PKR, Fahmi Fadzil.
Berita berkaitan: PRU15: Senarai penuh calon di Parlimen Kedah


[KEMASKINI] Calon PH Padang Serai meninggal dunia akibat serangan jantung
Oleh MOHD RASDAN AHMAD

16 November 2022, 3:54 pm
PETALING JAYA – Calon Pakatan Harapan (PH) bagi kerusi Parlimen Padang Serai, M. Karupaiya disahkan meninggal dunia hari ini.
Menurut Ketua Setiausaha PH, Datuk Seri Saifuddin Nasution Ismail berkata, kali terakhir dia bertemu mendiang adalah pada 14 November lalu, di atas pentas ceramah di Kulim, Kedah.
Katanya, mendiang telah memberi ucapan ringkas dan sempat bersama menjulang tangan di akhir ucapan Pengerusi Pakatan Harapan.
Berita berkaitan: PRU15: Senarai penuh calon di Parlimen Kedah
“Dengan rasa penuh hiba dan dukacita saya memaklumkan bahawa saudara Karupaiya A/L Mutusami, mantan Ahli Parlimen Padang Serai merangkap calon Pakatan Harapan bagi P.017 Padang Serai telah meninggal dunia hari ini.
“Mewakili seluruh keluarga besar PKR dan Pakatan Harapan, saya merakamkan ucapan takziah buat keluarga mendiang, pemergian mendiang satu kehilangan besar kepada parti dan perjuangan reformasi,” jelasnya melalui satu kenyataan sebentar tadi.

Tambahnya, jasa mendiang di Parlimen, kepada warga serta Cabang Padang Serai dan juga kepada Angkatan Tentera Malaysia terutama para veteran akan terus dikenang.
“Mendiang meninggal dunia di dalam perjuangan menegakkan keadilan demi Malaysia yang lebih baik. Semangat ini akan diteruskan oleh para pejuang PKR dan Pakatan Harapan pada Pilihan Raya Umum ke-15 ini,” katanya.
Mendiang Karupaiya merupakan bekas Pegawai Waran 1, Angkatan Tentera Malaysia (ATM) dan Ketua Cabang PKR Padang Serai.
Laporan awal mendakwa, kematian calon PH tersebut akibat serangan jantung. – KOSMO! ONLINE.


Penuntut IPT dicekup berkhalwat
Oleh OTHMAN YAHAYA

16 November 2022, 3:44 pm
SUNGAI PETANI – Sepasang kekasih yang merupakan penuntut sebuah institusi pengajian tinggi (IPT) merupakan antara empat pasangan yang dicekup kerana disyaki berkhalwat di sebuah hotel bajet di sini awal pagi ini.
Pasangan penuntut dalam bidang pergigian berusia lingkungan 20-an itu
dicekup dalam operasi khas mencegah mungkar bermula pukul 12 tengah malam hingga 3 pagi tadi.
Operasi dilakukan sepasukan penguat kuasa Pejabat Agama Daerah Kuala Muda hasil maklumat orang awam dan risikan.
Pegawai Agama Daerah Kuala Muda, Mohd. Noor Ismardi Ismail berkata, pasangan itu pada mulanya enggan membuka pintu bilik hotel di Bakar Arang selepas menyedari kehadiran penguat kuasa.
“Kita terpaksa mendapatkan kunci pendua daripada penjaga hotel untuk membuka bilik itu selepas 30 minit memujuk mereka.
“Pasangan terbabit memberi alasan lewat membuka pintu kerana sedang bersiap untuk balik ke asrama penginapan selepas selesai berbincang tugasan universiti di dalam bilik itu,” katanya di sini hari ini.

Penuntut perempuan berasal dari Taiping, Perak dan pasangannya dari Selangor kemudian ditahan di bawah Seksyen 25 Enakmen Kesalahan Jenayah Syariah 2014 kerana berkhalwat. – KOSMO! ONLINE


Wanita letak kaki atas kerusi dalam pawagam dikecam
Oleh KOSMO!

16 November 2022, 3:22 pm
PETALING JAYA – Tindakan beberapa orang wanita meletakkan kaki di atas kerusi hadapan di dalam sebuah pawagam mengundang pelbagai reaksi orang ramai.
Menerusi perkongsian dimuat naik oleh Epy Dira, dia meluahkan kekecewaan dengan sikap yang dipamerkan oleh kedua-dua individu tersebut.
Menurutnya, pengalamannya menonton filem menjadi terganggu dan mengakui tidak seronok lebih-lebih lagi melihat wanita berkelakuan tidak senonoh sedemikian.
Sehubungan itu, rata-rata orang ramai menyifatkan perlakuan berkenaan adalah biadap dan tidak prihatin terhadap orang sekeliling.
“Aku paling tak suka manusia perangai macam ini. Nampak sangat tiada adab. Memang tak suka,” luah Syafiq.
“Selain naik kaki, ada juga yang suka tolak kerusi dari belakang, dah tegur buat pekak sahaja,” kata Yana.

“Patutlah bau kerusi di pawagam macam apa. Kalau jadi kat aku, memang habis kaki dia aku tonyoh,” seloroh Ilham. – KOSMO! ONLINE


Beyonce samai rekod pencalonan Grammy suami sendiri
Oleh MOHD. HAIKAL ISA

16 November 2022, 4:01 pm
DIVA pop, Beyonce melakar sejarah luar biasa acara berprestij, Grammy Awards ke-65 apabila menyamai rekod pencalonan suaminya sendiri, Jay-Z.
Beyonce atau nama sebenarnya, Beyoncé Giselle Knowles-Carter kini telah menerima 88 pencalonan Grammy Awards sepanjang karier nyanyiannya sekali gus menyamai rekod suami tersayang yang turut mengumpul jumlah pencalonan sama (88).
Beyonce, 41, berpeluang menambah kilauan trofi apabila menjadi artis paling banyak menerima nominasi acara berprestij edisi kali ini dengan sembilan pencalonan termasuk dalam kategori utama, Rakaman Lagu Terbaik, Album Terbaik dan Lagu Terbaik.
Penyanyi hip-hop, Kendrick Lamar menerima lapan pencalonan, Adele (7) dan Harry Styles (6), Jay-Z (5) dan Taylor Swift (4).
PENYANYI kelahiran Britain, Adele menerima 7 pencalonan termasuk Album Terbaik menerusi diskografi berjudul 30.
Lady Gaga menerima dua pencalonan iaitu dalam kategori Runut Bunyi Kompilasi untuk Media Visual Terbaik (Top Gun: Maverick) dan Lagu Ditulis untuk Media Visual Terbaik (Hold My Hand).
Sementara itu, BTS turut melakar kejayaan tersendiri apabila menerima tiga pencalonan iaitu dalam kategori Duo/Berkumpulan Pop Terbaik, Muzik Video Terbaik dan Album Terbaik (Music of the Spheres – Coldplay).

BTS turut cemerlang dengan tiga pencalonan Grammy Awards ke-65 yang bakal berlangsung Februari tahun depan.
Sekadar info, Beyonce dan Jay-Z kini berada dalam kedudukan seri sebagai artis paling banyak menerima nominasi Grammy sebanyak 88 pencalonan, Paul McCartney (81), Quincy Jones (80) dan Kanye West (75).
Beyonce kini merupakan artis ketiga paling banyak menerima Grammy iaitu sebanyak 28 trofi dan berpeluang mencantas posisi konduktor muzik legenda, mendiang Georg Solti yang merupakan pemuzik paling banyak memenangi Grammy Awards (31).
Grammy Awards ke-65 bakal bersiaran langsung dari Crypto.com Arena, Los Angeles, California, Amerika Syarikat pada 5 Februari 2023 – KOSMO! ONLINE
Senarai pencalonan kategori utama Grammy Awards ke-65:
Rakaman Lagu Terbaik
ABBA – Don’t Shut Me Down
Adele – Easy on Me
Beyoncé – Break My Soul
Brandi Carlile Featuring Lucius – You and Me on the Rock
Doja Cat – Woman
Harry Styles – As It Was
Kendrick Lamar – The Heart Part 5
Lizzo – About Damn Time
Mary J. Blige – Good Morning Gorgeous
Steve Lacy – Bad Habit
Album Terbaik
ABBA – Voyage
Adele – 30
Bad Bunny – Un Verano Sin Ti
Beyoncé – Renaissance
Brandi Carlile – In These Silent Days
Coldplay – Music of the Spheres
Harry Styles – Harry’s House
Kendrick Lamar – Mr. Morale & the Big Steppers
Lizzo – Special
Mary J. Blige – Good Morning Gorgeous (Deluxe)
Lagu Terbaik
Adele – Easy on Me
Beyoncé – Break My Soul
Bonnie Raitt – Just Like That
DJ Khaled Featuring Rick Ross, Lil Wayne, Jay-Z, John Legend & Fridayy – God Did
Gayle – ABCDEFU
Harry Styles – As It Was
Kendrick Lamar – The Heart Part 5
Lizzo – About Damn Time
Steve Lacy – Bad Habit
Taylor Swift – All Too Well (10 Minute Version) (The Short Film)
Artis Baharu Terbaik
Anitta
Domi & JD Beck
Latto
Måneskin
Molly Tuttle
Muni Long
Omar Apollo
Samara Joy
Tobe Nwigwe
Wet Leg
Persembahan Pop Solo Terbaik
Adele – Easy on Me
Bad Bunny – Moscow Mule
Doja Cat – Woman
Harry Styles – As It Was
Lizzo – About Damn Time
Steve Lacy – Bad Habit
Duo/Berkumpulan Pop Terbaik
ABBA – Don’t Shut Me Down
Camila Cabello Featuring Ed Sheeran – Bam Bam
Coldplay & BTS – My Universe
Post Malone & Doja Cat – I Like You (A Happier Song)
Sam Smith & Kim Petras – Unholy


‘Leona! kertas undi tidak didedah, ditayang-tayang’
Oleh MUHAMMAD HAIKAL RAMLI

16 November 2022, 3:18 pm
PETALING JAYA – Tindakan anak gadis kepada pelakon Azhar Sulaiman iaitu Kasih Iris Leona yang memuat naik video menunjukkan gambar kertas undi bagi Pilihan Raya Umum ke-15 (PRU15) di media sosial telah mencetuskan perdebatan dalam kalangan orang ramai.
Menerusi perkongsian video di akaun TikTok milik Leona, dia dilihat memegang kertas undi yang memaparkan nombor siri dan maklumat pada kertas undian tersebut.
Sejurus video itu telah tular, majoriti besar orang ramai meninggalkan pelbagai reaksi dan mengkritik tindakan pempengaruh itu.
“Leona, kertas undi tidak boleh didedahkan kerana ada akta dan peraturan yang perlu dipatuhi, baik awak padam sebelum terlambat,” komen seorang pengikutnya di TikTok.
“Awak tidak sepatutnya mendedahkan kertas undi secara umum begitu sahaja apatah lagi kertas undi tersebut mengandungi nombor siri,” komen pengguna TikTok yang lainnya.
“Bila pertama kali mengundi sampai kertas undi pun ditayang, ini masalah Gen Z bila mengundi, kalau boleh hendak dibuat siaran langsung ketika mengundi,” komen pengguna yang lainnya.

Dalam sudut pandang lain, terdapat juga orang ramai yang berpendapat tindakan itu tidak menjadi kesalahan kerana kertas undian tersebut masih lagi kosong dan tiada tanda pangkah pada mana-mana parti yang dipilih.
“Biarlah dia hendak tunjuk sebab dia belum tandakan apa-apa lagi di kertas undi, lagi pula undi bukan rahsia lagi apabila ada nombor siri, jadi mereka boleh tahu kalian mengundi siapa,” tulis pengguna TikTok itu.
“Mungkin dia teruja sangat kot, lagipun saya rasa tiada salah apapun memandangkan kertas undian tidak ditanda lagi,” komen pengguna yang lainnya.
Untuk rekod, Leona kini sedang melanjutkan pengajiannya di United Kingdom dan terpaksa membuat undian pos bagi PRU15. – KOSMO! ONLINE


Pengecilan Kabinet mampu percepat pelaksanaan polisi – Johari
Oleh MOHD RIDZAUDDIN ROSLAN

16 November 2022, 4:08 pm
KUALA LUMPUR – Cadangan pengecilan Kabinet dilihat sebagai sesuatu yang berasas selepas dilihat mampu mempercepatkan pelaksanaan sesuatu polisi memandangkan pembuatan keputusan dapat dilakukan secara segera.
Ahli Majlis Kerja Tertinggi UMNO, Datuk Seri Johari Abdul Ghani berkata, cadangan itu juga dilihat bersesuaian berikutan Malaysia kini sedang berdepan cabaran besar melibatkan aspek ekonomi.
“Saya setuju (pengecilan Kabinet) kerana negara kira sedang berdepan dengan cabaran yang sangat besar iaitu ekonomi. Jadi, kalau dapat kecilkan saiz Kabinet, ia mampu menjadikan pasukan itu lebih mantap kerana tidak terlalu besar.
“Kalau mahu buat keputusan juga cepat dan boleh dilaksanakan sesuatu polisi secara segera. Ini kerana, ia tidak membabitkan banyak kementerian dan pelaksanaan polisi boleh dibuat bersama,” katanya kepada pemberita pada Majlis Jalinan Mesra Sahabat Usahawan Amanah Ikhtiar Malaysia (AIM) Titiwangsa di sini tadi.
Beliau berkata demikian sebagai mengulas kenyataan dibuat Perdana Menteri, Datuk Seri Ismail Sabri Yaakob yang memberi komitmen untuk mengecilkan saiz Kabinet dengan keanggotaannya turut diisi dengan tenaga teknokrat sekiranya Barisan Nasional (BN) memenangi Pilihan Raya Umum Ke-15 (PRU15).
Katanya, saiz Kabinet yang lebih kecil juga membolehkan mesyuarat dipendekkan serta polisi dilaksanakan segera berikutan kurang percanggahan pendapat.

“Kadang-kadang polisi bagus, tetapi mahu laksanakannya lambat. Contohnya, Kementerian Ekonomi boleh bergabung dengan Kementerian Kewangan sebab masih dalam bidang kerja yang sama.
“Sekarang ini kita perlu kejar masa kerana sudah tertinggal. Kalau lagi lama, kita akan terkebelakang,” jelasnya.
Sementara itu, ketika ditanya mengenai ketersediaan untuk menjadi menteri jika BN memenangi PRU15, Johari yang juga calon Parlimen Titiwangsa berkata, perkara itu perlu ditanya kepada individu yang bakal menjadi Perdana Menteri.
“Secara peribadi saya memang berminat untuk menggunakan segala kepakaran dalam bidang korporat, malah pernah juga menjadi wakil rakyat dan akan terus menawarkan diri kepada negara di peringkat nasional,” ujarnya. – KOSMO! ONLINE


KPDNHEP berjaya kumpul 19,758 usahawan IPT
Oleh NOOR HAYATI MAMAT

16 November 2022, 3:27 pm
HULU TERENGGANU- Seramai 19,758 pelajar institut pengajian tinggi dan institusi kemahiran seluruh negara telah mendaftar perniagaan di bawah Skim Pendaftaran Perniagaan Prihatin ( SPPP).
Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, SPPP yang diperkenalkan Suruhanjaya Syarikat Malaysia (SSM) sejak 23 Disember 2020 memberi peluang golongan berkenaan mendaftarkan perniagaan secara percuma.
“Berdasarkan rekod SSM, seramai 43,123 perniagaan terdiri daripada 19,758 pelajar dan 23,365 usahawan B40 telah mendaftar program SPPP.
“Pelajar sepenuh masa institut pengajian tinggi awam atau swasta serta pusat kemahiran dalam negara perlu rebut peluang ini,” katanya selepas merasmikan program Usahawan Muda peringkat Terengganu dan Kelantan di sini hari ini.
Program anjuran SSM siri enam itu telah menarik lebih 1,400 penyertaan melibatkan pelajar politeknik, kolej komuniti, Pusat Latihan Giat Mara dan Institut Latihan Perindustrian dari dua negeri Pantai Timur berkenaan.
Rosol berkata, sebanyak 72, 737 perniagaan; 5,934 syarikat dan 443 Perkongsian Liabiliti Terhad (PLT) aktif di Terengganu telah berdaftar dengan SSM. – KOSMO! ONLINE


Nikmati hospitaliti terbaik Piala Dunia dengan bayaran RM5,215 sehari
Oleh KOSMO!

17 November 2022, 9:30 pm
DOHA, QATAR – Peminat bola sepak Piala Dunia Qatar berpeluang untuk turut serta dalam keterujaan perlawanan tanpa perlu berdepan cuaca panas terik dengan membayar tiket pada harga serendah £378 (RM2,052), lapor laman berita The Bharat Express News semalam.
Menerusi perkhidmatan hospitaliti yang disediakan rakan kerjasama Persekutuan Bola Sepak Dunia (FIFA), Match Hospitality, festival peminat digelar Qatar Fifa itu bakal disediakan di Al Bidda Park, Jalan Corniche.
Kemudahan premium itu turut terdiri daripada lounge berkayu mewah berharga £960 (RM5,215) sehari yang turut menyediakan makanan, minuman beralkohol serta pemandangan menarik bagi festival bola sepak itu sendiri.
“Ini merupakan lokasi terbaik untuk anda sekiranya tidak berada di dalam stadium.
“Ia akan menyediakan pengalaman pelbagai dimensi bagaikan festival. Ia bukan sekadar mengenai bola sepak, ia mengenai permainan, gaya hidup dan makanan yang enak.
“Kami ingin menyediakan yang terbaik untuk Doha,” kata Ketua Pemasaran dan Promosi Pengalaman Fifa, Gerdine Lindhout.

Tambah Lindhout, meskipun cuaca sepanjang Piala Dunia diramal panas, kemudahan tersebut menawarkan kawasan  teduh serta minuman yang menyegarkan.
“Orang ramai perlu memakai pakaian yang sesuai dengan cuaca panas. Sila pakai seluar pendek, sesuatu yang ringkas dan nikmati minuman menyegarkan,” katanya.
Piala Dunia Qatar 2022 bakal berlangsung pada 20 November ini hingga 18 Disember depan. – Agensi


Aliran trafik perlahan di Lebuh Raya Utara Selatan malam ini
Oleh KOSMO!

17 November 2022, 9:41 pm
PETALING JAYA – Aliran trafik dilaporkan perlahan di Lebuh Raya Utara-Selatan malam ini berikutan pertambahan kenderaan.
Menurut laporan trafik Lembaga Lebuh Raya Malaysia (LLM) di laman Twitter rasminya, trafik perlahan di Lebuh Raya Utara Selatan (PLUS)@E1 dan juga [email protected].
“Bagi [email protected] arah Utara, trafik masih perlahan di lokasi Pandan ke Pasir Gudang, Senai ke Kulai dan juga Hentian Rehat dan Rawat (RnR) Seremban ke Nilai Utara. Kemalangan tiga kereta di Kilometer (KM) 284 telah menyebabkan lorong kanan terhalang.
“Sementara di arah Selatan, kenderaan bergerak perlahan bermula di Putra Mahkota ke Nilai dan Sedenak ke Kulai,” kata LLM.
Menurutnya, [email protected] arah Utara, Bukit Lanjan ke Hospital Sungai Buloh, Slim River ke Sungkai, Bidor ke Tapah, selepas Tapah ke Gopeng, sebelum keluar Plaza Tol Bukit Tambun dan Bukit Tambun ke Perai.
Terdahulu, Perdana Menteri, Datuk Seri Ismail Sabri Yaakob mengumumkan pemberian kadar tol secara percuma bermula pukul 12.01 tengah malam pada 18 November sehingga jam 11.59 malam 19 November. -KOSMO! ONLINE.


DJ Fuzz, Waris dedikasikan lagu buat Keluarga Malaysia
Oleh KOSMO!

17 November 2022, 10:39 pm
PETALING JAYA – Meraikan kehangatan musim Pilihan Raya Ke-15 (PRU15), komposer DJ Fuzz dan penyanyi rap terkenal, Waris bergabung kreativiti menghasilkan sebuah lagu berjudul Ini Negara Kita, Keluarga Kita.
Meneliti bait-bait lirik lagu berkenaan, DJ Fuzz yang juga anak kepada penyampai berita RTM, Farith Ismeth Amir berkata, lagu tersebut diilhamkan berdasarkan semangat patriotik dalam kalangan pemimpin dan rakyat khususnya kepada Keluarga Malaysia.
Dia bagaimanapun menepis dakwaan lagu tersebut dihasilkan untuk menyokong tampuk pimpinan yang ketika ini masih diterajui oleh Perdana Menteri Malaysia, Datuk Seri Ismail Sabri Yaakob.
“Lagu ini saya hasilkan bersama Waris, bukan idea sesiapa atau pun mengambil cetusan untuk melobi, membodek atau mengampu pucuk pimpinan negara.
“Paling utama, pendengar perlu memghayati setiap intipati dan isi kandungan lagu ini yang bukan dicipta untuk mana-mana parti politik. Boleh tonton video ini dalam YouTube,” katanya.
Dalam pada itu, dia menjelaskan penghasilan lagu tersebut menjadikan kerjasamanya yang ke-100 dengan pelantun lagu Rembau Most Wanted berkenaan.

Menurutnya lagi, gabungannya dengan Waris untuk lagu Ini Negara Kita, Keluarga Kita merupakan berkolaborasi pertama bagi penghasilan lagu patriotik.
“Sebenarnya saya sudah hilang perkiraaan berapa kali sudah bekerjasama dengan Waris. Rasa-rasanya lebih 100 kali.
“Kami mula bekerjasama sejak tahun 2012. Saya akui how are you? Waris sangat kreatif dan berbakat besar. Saya senang bekerjasama dengannya,” katanya lagi.
Pemilik nama penuh, Farzwa De Attahar Emir itu mengkelaskan karyanya dengan Waris itu bergenre pop.
“Lagu bersifat universal. Begitu juga dengan lagu ini. Ia sebenarnya lebih condong kepada motivasi yang boleh menyemarakkan semangat pendengar mahupun rakyat.
“Dalam kesibukan kita ‘’bergaduh’ dek pilihan raya, saya cuma mahu ingatkan bahawa kita semua sebenarnya berada di dalam satu keluarga besar.
“Pada hemat saya, Keluarga Malaysia bukan sekadar satu gagasan Kerajaan, tetapi ia adalah satu gaya hidup. Keluarga Malaysia sudah melepasi batas sempadan ideologi politik. Ia bukan hak milik mana-mana parti politik,” katanya.
Kata DJ Fuzz, sambil memberi contoh, semasa Jelajah Aspirasi Keluarga Malaysia Negeri Sembilan, DSIS hadir bersama Menteri Besar, Datuk Seri Aminuddin Harun walaupun mereka daripada parti yang berbeza.
“Sekarang kita berbalah disebabkan perbezaan fahaman politik. Namun hakikatnya, kita semua berteduh dan mencari rezeki di bawah satu bumbung, Malaysia.
“Jangan lupa perkara itu. Semoga semangat Keluarga Malaysia dapat membawa kita keluar daripada kemelut kesihatan, ekonomi dan politik. Saya harap lagu ini dapat sambutan disambut baik oleh semua. Selamat mengundi!” ujarnya. – KOSMO! ONLINE


3 disabitkan bersalah tembak jatuh MH17, seorang dibebaskan
Oleh KOSMO!

17 November 2022, 11:29 pm
THE HAGUE, Belanda – Mahkamah Belanda hari ini mensabitkan kesalahan terhadap tiga individu dan membebaskan seorang lagi atas tuduhan menembak jatuh Penerbangan Malaysia, MH17 di ruang udara Ukraine pada 2014.
Rakyat Russia, Igor Girkin dan Sergei Dubinsky serta seorang warga Ukraine, Leonid Kharchenko didapati bersalah kerana membunuh dan dengan sengaja menembak jatuh pesawat tersebut.
Seorang lagi suspek warga Russia, Oleg Pulatov didapati tidak bersalah, kata Hakim Hendrik Steenhuis.
Ketiga-tiga tertuduh dijatuhi hukuman penjara seumur hidup. Mereka turut diperintahkan membayar sekurang-kurangnya €16 juta (RM75.26 juta) sebagai pampasan kepada keluarga mangsa.
Tiada seorang pun daripada suspek berada di mahkamah yang dikawal ketat itu bagi mendengar keputusan, manakala berpuluh-puluh ahli keluarga datang dari seluruh dunia bagi mendengar keputusan hakim selepas perbicaraan yang berlangsung selama dua tahun setengah itu.
Mahkamah turut mengesahkan MH17 ditembak jatuh pada 2014 dengan menggunakan peluru berpandu buatan Russia yang dilancarkan dari sebuah padang di Ukraine.

“Mahkamah memutuskan bahawa MH17 ditembak jatuh melalui tembakan peluru berpandu BUK dari sebuah padang dekat Pervomaisk, yang membunuh semua 298 penumpang dan anak kapal,” kata Steenhuis.
Dalam kejadian pada 17 Julai 2014, kesemua 298 penumpang dan kru terbunuh apabila pesawat Boeing 777 yang berlepas dari Amsterdam menuju ke Kuala Lumpur itu terkena tembakan di timur Ukraine oleh apa yang dikatakan pendakwa raya sebagai peluru berpandu BUK yang dibekalkan oleh Russia. – AFP


PRU15: PM sertai solat hajat perdana
Oleh AZIZAH SHAFIEI

17 November 2022, 10:27 pm
BERA – Perdana Menteri, Datuk Seri Ismail Sabri Yaakob menyertai ratusan jemaah di Masjid Darul Fikri Daerah Bera di sini bagi menunaikan solat hajat perdana.
Beliau yang berbaju kurta berwarna biru tiba di Masjid Darul Fikri kira-kira pukul 8.14 malam sebelum menunaikan solat Isyak berjemaah yang diimamkan oleh Imam 1 Masjid Darul Fikri, Ahmad Hakim Samsudin.
Dalam doa yang dibacakan Ahmad Hakim, memohon agar negara dalam suasana sejahtera untuk berhadapan dengan Pilihan Raya Umum Ke-15 (PRU15) selain mengeratkan hubungan silaturahim
seluruh Keluarga Malaysia.
Juga disebut dalam bacaan doa itu, supaya rakyat Malaysia bersatu hati dengan semangat keterangkuman, kebersamaan dan kesyukuran dalam membina negara ke arah kestabilan dan kemakmuran nusa tercinta.
Selain itu, jemaah turut mengaminkan doa yang memohon rakyat Malaysia dijauhkan dari perbalahan, persengketaan dan perpecahan akibat perbezaan fahaman politik, yang memusnahkan silaturahim dan keharmonian Keluarga Malaysia yang terdiri daripada pelbagai agama, kaum dan bangsa.
Sesudah menunaikan solat, Perdana Menteri kemudiannya menikmati hidangan bersama para jemaah sebelum ke program seterusnya.-KOSMO! ONLINE


Mahkamah Belanda sahkan MH17 ditembak jatuh oleh peluru berpandu buatan Russia
Oleh KOSMO!

17 November 2022, 9:50 pm
THE HAGUE, Belanda — Penerbangan Malaysia, MH17 ditembak jatuh pada 2014 dengan menggunakan peluru berpandu buatan Russia yang dilancarkan dari sebuah padang di Ukraine, kata mahkamah Belanda yang mengadili perbicaraan empat suspek yang dituduh menembak jatuh pesawat berkenaan hari ini.
“Mahkamah memutuskan bahawa MH17 ditembak jatuh melalui tembakan peluru berpandu BUK dari sebuah padang dekat Pervomaisk, yang membunuh semua 298 penumpang dan anak kapal,” kata Hakim Hendrik Steenhuis.
Semua 298 penumpang dan kru terbunuh apabila pesawat Boeing 777 yang berlepas dari Amsterdam menuju ke Kuala Lumpur itu terkena tembakan di timur Ukraine oleh apa yang dikatakan pendakwa raya sebagai peluru berpandu BUK yang dibekalkan oleh  Russia.
Suspek terdiri daripada tiga rakyat Russia iaitu Igor Girkin, Sergei Dubinsky dan Oleg Pulatov serta seorang warga Ukraine, Leonid Kharchenko.
Kesemua mereka dikatakan sebahagian daripada tentera yang disokong Kremlin serta mempunyai peranan utama dalam membawa peluru berpandu BUK dari sebuah pangkalan tentera di Russia dan menempatkannya di tapak pelancaran.
Pendakwa raya sebelum ini mendesak hukuman penjara seumur hidup dijatuhkan ke atas semua suspek. – Agensi


Pakar forensik setuju punca kematian Baby Syifaa akibat tekanan di leher
Oleh NOR SHAFAWATI YUP

17 November 2022, 11:00 pm
SEREMBAN – Pakar Forensik Hospital Tuanku Ja’afar Seremban tetap dengan pendirian bahawa punca kematian seorang bayi perempuan, Nour Rania Asyifaa Yuseri atau ‘Baby Syifaa’ adalah disebabkan tekanan di leher pada prosiding hari ketiga inkues bagi menyiasat punca kematian bayi itu di Mahkamah Koroner di sini hari ini.
Saksi ke-18, Dr. Hanif Mahmud, 40, dalam keterangannya di hadapan Koroner, Datin Surita Budin berkata, tekanan di leher itu berdasarkan kesan luka abrasion (melecet) di leher bayi berusia 15 bulan itu yang melanjur naik tanpa ada sebarang tekanan atau kecederaan dalaman pada tubuh mangsa.
Hanif berkata, pemeriksaan luaran mendapati terdapat 12 kecederaan luaran antaranya luka melecet di leher, pergelangan kaki kiri, ibu jari kanan serta kuku jari kaki kelima separa tertanggal.
“Kesan luka abrasion (melecet) di leher itu berukuran 11 sentimeter (cm) panjang dan 0.5 cm lebar di bahagian tengah leher sehingga bahagian sisi kiri dan kanan.
“Luka ini sedikit melanjur menaik di bahagian hujungnya, luka lecekan boleh berlaku jika ada geseran antara kulit dan satu objek yang berpermukaan kasar,” katanya pada prosiding inkues di sini hari ini.
Menurut Hanif, luka melecet itu hanya dalam bentuk satu garisan lurus yang nipis dan berdasarkan hasil dapatan bayi itu mungkin terjerut dengan objek seperti tali, lipatan kain atau seumpamanya.

Ketika ditanya Timbalan Pendakwa Raya, Nor Azizah Mohamad bagaimana tekanan pada leher boleh membawa kepada kematian mangsa, Hanif berkata, tekanan di leher boleh menyebabkan berlaku halangan kepada saluran pernafasan sehingga mangsa mengalami kesukaran bernafas.
“Merujuk hasil bedah siasat terdapat kesan luka melecet pada leher yang menunjukkan badan mangsa tidak mendapat oksigen yang cukup dan tekanan pada leher menyebabkan kematian,” katanya.
Sementara itu, peguam yang mewakili keluarga ‘Baby Syifaa’ Gaithri Thomas dan Hafiz Norkhan yang menyoal pakar forensik itu sama ada akan terdapat kesan jaringan jika leher mangsa jika tersangkut pada tepi kain buaian.
Hanif berkata, sekiranya bayi itu bergerak kesan itu sukar diperoleh dan perlu mengambil kira kedudukan mangsa yang berketinggian 73 cm dan seberat 7.65 kilogram.
Beliau turut bersetuju dengan kenyataan Hafiz bahawa dalam situasi ‘Baby Syifaa’ mangsa ‘struggle’ sebelum kematiannya.
Turut sama dalam prosiding inkues, peguam pemerhati pihak pengasuh, Noliana Ali Othman serta ibu bapa bayi tersebut, Yuseri Yusoff, 39 dan Anida Idrus, 41, bersama penyokongnya serta keluarga.-KOSMO! ONLINE


Ferrari Daytona hanya satu dalam dunia ditemui dalam bangsal selepas 40 tahun
Oleh KOSMO!

17 November 2022, 10:06 pm
MODENA, ITALI – Sebuah kereta Ferrari klasik yang sebelum ini dibiar tersadai di dalam sebuah bangsal selama 40 tahun bakal dilelong pada harga yang dianggar boleh mencecah £1.5 juta (RM8.1 juta), lapor akhbar The Sun semalam.
Model Ferrari 365 GTB/4 Daytona Berlinetta keluaran tahun 1969 itu dikeluarkan dari sebuah bangsal di Jepun pada 2017.
Menurut laporan, kira-kira 1,200 model Daytona telah dihasilkan sekitar 1969 hingga 1973, namun hanya lima buah versi ringan dibina daripada aluminium.
Daripada lima kenderaan itu, hanya satu yang dihasilkan untuk kegunaan atas jalan berbanding perlumbaan trek.
Satu-satunya model itu sebelum ini disangka hilang, namun ia ditemui di bangsal tersebut, sekali gus membawa kepada jualan model itu kepada orang awam di Itali.
Muzium Musei Ferrari di bandar Modena berkongsikan gambar model Daytona tersebut di  laman Facebook miliknya yang memaparkan kenderaan tersebut diselaputi habuk.

Ia bakal menjalani proses baik pulih oleh syarikat Ferrari sendiri, namun firma dari Itali itu berpendapat orang ramai perlu diberi peluang menyaksikan keadaan kenderaan itu yang asal.
“Sebuah model unik. Ia adalah satu-satunya ‘aloi’ Daytona yang wujud,” kata Musei Ferrari pada akaun Facebook.
Tidak seperti kebanyakan Daytona yang lain, kereta tersebut dilengkapi  lampu depan Plexiglas dan tingkap elektrik.
Ia diimport ke Jepun pada 1971 dan dimiliki oleh tiga pemilik dengan pemilik terakhir menyimpan kenderaan itu selama hampir empat dekad. – Agensi


Pecutan akhir calon PRU15 | 15 MINIT MMTV 16 November 2022
Oleh KOSMO!

17 November 2022, 9:56 pm


Nadir bumi di Kelantan cecah RM125 bilion
Oleh MUSTAQIM MOHAMED

17 November 2022, 9:47 pm
KOTA BHARU – Kelantan mempunyai kekayaan unsur nadir bumi atau Non-Radioactive Rare Earth Element (NRREE) yang dianggarkan bernilai RM125 bilion.
Menteri Tenaga dan Sumber Asli, Datuk Seri Takiyuddin Hassan berkata, rizab nadir bumi di negeri ini mencecah sebanyak 2,562,500 tan di tiga buah daerah iaitu Tanah Merah, Jeli dan Gua Musang.
“Pihak kementerian melalui Jabatan Mineral dan Geosains (JMG) selaku pihak yang menguruskan prosedur operasi standard (SOP) untuk bahan-bahan mineral di negara ini mendapati Kelantan mempunyai banyak bahan mineral.
“Bijih besi, bijih mangan, batu kapur, marmar, lempung bebola, pasir laut, batu silika dan feldspar merupakan nadir bumi yang ada di Kelantan,” katanya pada sidang akhbar selepas Majlis Penyerahan Sijil Pengiktirafan Stong Geopark Kebangsaan Kepada Menteri Besar Kelantan, Datuk Ahmad Yakob di sebuah hotel di sini hari ini.
Mengulas lanjut, Takiyuddin memberitahu, kawasan Aring di Gua Musang merupakan lokasi nadir bumi paling berpotensi di negeri ini iaitu 1,250,000 tan di kawasan seluas 1,000 kilometer (km) persegi.
Katanya, rizab di Jeli yang melibatkan lokasi Stong dan Batu Melintang dengan kawasan berpotensi seluas 800 km persegi dan jumlah nadir bumi sebanyak 1 juta tan.

“Tanah Merah merangkumi kawasan berpotensi seluas 250 km persegi dengan jumlah nadir bumi sebanyak 312,500 tan. Ini adalah potensi baharu yang cukup penting untuk ekonomi Kelantan dan kita diberitahu bahawa nilai ini dikira berdasarkan harga purata NRREE iaitu 12 USD sekilogram” ujarnya. – KOSMO! ONLINE


Bilangan sperma lelaki seluruh dunia berkurang hingga 50 peratus
Oleh KOSMO!

17 November 2022, 8:00 pm
LONDON – Penurunan berterusan dalam kuantiti sperma lelaki di seluruh dunia merupakan krisis yang memberi ancaman kepada kesinambungan umat manusia, demikian menurut amaran dikeluarkan dalam satu laporan baharu seperti dilaporkan akhbar Metro UK.
Analisis besar-besaran yang pertama seumpamanya itu menunjukkan berlakunya penurunan kuantiti sperma dalam kalangan lelaki di rantau Amerika Tengah dan Selatan, Benua Asia serta Afrika.
Menurut pasukan penyelidik, kuantiti sperma bukan sekadar indikasi kepada kesuburan manusia, bahkan ia adalah petunjuk kepada tahap kesihatan lelaki.
Ini kerana kuantiti sperma yang berkurang dikaitkan dengan peningkatan risiko penyakit kronik, kanser testis dan jangka hayat lebih pendek.
Menurut penyelidik, pengurangan sperma  itu memberi bayangan kepada krisis global  berkaitan dengan alam sekitar dan gaya hidup moden, dengan implikasi besar-besaran bagi survival spesies manusia.
Analisis terbaharu berdasarkan data dari 53 buah negara itu diterbitkan dalam jurnal Human Reproduction Update, dengan melibatkan koleksi data tambahan selama  tujuh tahun (2011 hingga 2018).

Ia memberi fokus kepada pengiraan sperma dalam kalangan lelaki di benua yang belum pernah disemak sebelum ini terutamanya Amerika Selatan, Asia dan Afrika.
Hasilnya mendapati bahawa buat pertama kali, lelaki di rantau-rantau tersebut mengalami penurunan signifikan dalam jumlah kiraan sperma (TSC) dan konsentrasi sperma (SC) yang dilihat sebelum ini dalam kalangan lelaki di Amerika Utara, Eropah dan Australia.
“Secara keseluruhan, kami melihat penurunan signifikan dalam kuantiti sperma di seluruh dunia iaitu melebihi 50 peratus dalam tempoh 46 tahun. Pengurangan ini semakin pantas sejak  beberapa tahun kebelakangan ini,” kata ketua penyelidik, Profesor Hagai Levine.
Tambah Levine, kajian tersebut turut menunjukkan bahawa gangguan dalam perkembangan saluran pembiakan semasa hayat janin dikaitkan dengan kemerosotan kesuburan seumur hidup dan penanda lain bagi disfungsi pembiakan. – Agensi


Kelibat disangka puntianak dirakam atas pokok, tidak basah kena hujan
Oleh KOSMO!

17 November 2022, 7:00 pm
SINGAPURA – Sebuah klip video tular di media sosial Singapura memaparkan situasi kain berwarna putih yang kelihatan seperti lembaga sedang berdiri dalam keadaan terapung pada  dahan sebatang pokok, lapor portal berita Coconuts semalam.
Berdasarkan video yang dikongsikan di laman TikTok itu, sehelai kain misteri dilihat seperti terapung di sebatang pokok di Hougang Avenue 8 pada waktu malam, ketika cuaca hujan.
Ramai pengguna berpendapat lembaga itu merupakan puntianak.
“Kain berwarna putih bermaksud ia adalah puntianak yang berkeliaran. Soalannya, adakah ia tidak basah ketika hujan lebat?” kata seorang pengguna.
“Puntianak pun perlu berlindung daripada hujan,” kata seorang netizen.
Bagaimanapun, terdapat juga sebilangan pengguna yang menganggap ia hanyalah sehelai cadar tilam berwarna putih yang diterbangkan angin. – Agensi


Hanya serah notis, bukan serbu Invoke – Kastam
Oleh EDDY AQMAL MOHAMED HAMIDI

17 November 2022, 6:57 pm
PUTRAJAYA – Jabatan Kastam Diraja Malaysia (JKDM) menegaskan bahawa pihaknya tidak membuat serbuan ke atas syarikat Invoke Solutions Sdn. Bhd. (Invoke) yang diasaskan oleh Timbalan Presiden Parti Keadilan Rakyat, Rafizi Ramli.
JKDM menerusi satu kenyataan berkata, tiada sebuan dilakukan ke atas syarikat berkenaan sebaliknya hanya menyerahkan notis berkenaan pemberitahuan untuk pemeriksaan dokumen yang berkaitan dengan Cukai Perkhidmatan.
“JKDM telah mengeluarkan satu notis kepada syarikat tersebut berkenaan pemberitahuan untuk pemeriksaan dokumen yang berkaitan dengan Cukai Perkhidmatan di mana syarikat ini telah berdaftar di bawah Akta Cukai Perkhidmatan 2018.
“Pemeriksaan ke atas dokumen yang akan dibuat adalah prosedur rutin bagi tujuan verifikasi audit serta khidmat nasihat ke atas Pengisytiharan Penyata SST-02 yang telah dibuat oleh pihak syarikat,” kata kenyataan itu.
Tambah JKDM, sehingga ke hari ini, tiada sebarang serbuan yang dibuat oleh pihak mereka ke atas syarikat Invoke.
“Pihak JKDM menasihatkan orang ramai agar tidak sewenang-wenangnya mengeluarkan kenyataan berunsur spekulasi dan khabar angin yang boleh menjejaskan kredibiliti JKDM,” katanya.

Terdahulu, Rafizi ketika bercakap pada satu sidang akhbar semalam memaklumkan bahawa pejabatnya telah diserbu oleh beberapa individu daripada Suruhanjaya Pencegahan Rasuah Malaysia (SPRM).
Beliau berkata, perkara berkenaan sedang dikendalikan oleh peguamnya dan kemudian JKDM pula mahu menyerbu Invoke. – KOSMO! ONLINE


Israel tuduh Iran guna dron serang kapal tangki
Oleh KOSMO!

17 November 2022, 8:30 pm
WASHINGTON – Israel semalam menuduh Iran melancarkan serangan dron ke atas sebuah kapal tangki di perairan Oman  dengan seorang pegawai menyifatkannya sebagai ‘provokasi Iran di Teluk’ berkaitan dengan Piala Dunia di Qatar, lapor stesen penyiaran CNN.
Dron ‘kamikaze’ itu menyerang kapal tangki mempunyai kaitan dengan Israel dan  mengibarkan bendera Liberia, Pacific Zircon sekitar pukul 10 malam (waktu tempatan), Isnin lalu tetapi tidak menyebabkan kerosakan besar, kata seorang pegawai tentera.
“Dron itu tidak menjejaskan perjalanan kapal berkenaan,” katanya.
Seorang pegawai Israel berkata, senjata yang digunakan ialah dron pemusnah Iran jenis HESA Shahed 136 yang turut digunakan di Ukraine.
Iran membekalkan dron pemusnah itu kepada Russia untuk digunakan dalam perang Ukraine dalam perkembangan yang menunjukkan kemajuan teknologi dron serangan buatan Teheran.
“Kami melihat serangan ini sebagai provokasi Iran di Teluk dan bukan serangan ke atas Israel. Ia perkara serupa yang mereka (Iran) biasa lakukan di Teluk iaitu cuba menggugat kestabilan dan mempengaruhi acara Piala Dunia,” kata pegawai terbabit yang enggan identitinya didedahkan kerana isu tersebut dianggap sensitif.

Senjata dan sasaran berkenaan menyerupai corak serangan yang dikaitkan dengan Iran pada masa lalu. Pada 30 Julai 2021, satu serangan dron bersenjata ke atas sebuah kapal kargo bernama Mercer Street di perairan Oman menyebabkan dua orang terbunuh.
Pacific Zircon dikendalikan oleh firma Eastern Pacific Shipping yang berpangkalan di Singapura. Firma berkenaan adalah milik bilionair Israel, Idan Ofer. – Agensi


Ibu tunggal ubah nasib keluarga dengan menjual manik
Oleh KOSMO!

17 November 2022, 6:54 pm
MIRI- Doris Ubong Adin, 49, seorang ibu tunggal yang berasal dari Miri telah mengusahakan perniagaan menjual manik dan perhiasan pakaian tradisional orang Ulu dan Dayak secara kecil-kecilan sejak 2017.
Berniaga terus dari kediamannya yang disewa bersama anak-anaknya sejak tahun 2011, Doris tidak pernah terfikir untuk menjalankan perniagaan menjual manik dan perhiasan tradisional.
Titik kehidupan wanita berbangsa Orang Ulu ini berubah serta-merta sejak kematian suaminya pada tahun 2017.
Dari seorang suri rumah tangga sepenuh masa, Doris kini menggalas tangungjawab tunggal mencari rezeki bagi menyara empat anaknya yang ketika itu masih kecil.
“Apabila suami meninggal, pada waktu itu saya seperti hilang arah kerana tidak mempunyai pekerjaan, namun saya sedar saya perlu bangun dari kesedihan ini,” ujarnya ketika ditemui di kediamannya baru-baru ini.
Bermula daripada minat terhadap pembuatan manik-manik tradisional, Doris mula membuat sendiri perhiasan tersebut, sehingga berjaya menjualnya secara kecil-kecilan kepada kenalannya.

Namun, kekangan modal menjadikan hasrat ibu tunggal ini untuk mengembangkan minatnya itu sedikit terbantut.
Mujur, salah seorang rakan karibnya memperkenalkannya dengan tawaran pembiayaan kewangan Amanah Ikhtiar Malaysia (AIM) Cawangan Miri.

“Saya cuba memohon dan berjaya mendapatkan pembiayaan kewangan sebanyak RM2,000 sebagai modal permulaan untuk saya membeli barangan bagi menghasilkan aksesori baju Orang Ulu dan Iban,” katanya.
Antara aksesori yang dihasilkan Doris bersama anak-anaknya adalah seperti Tangu/ Marik Empang; Tenggak buah bemban; rantai Kabo (rantai lelaki Orang Uluu); rantai tradisional Orang ulu; hiasan kepala lelaki Orang Ulu dan wanitanya.
Terbaharu, produk yang mula mendapat perhatian pelanggannya adalah anting-anting viral yang dijual pada harga sekitar RM20 ke RM30 sepasang.
“Idea menghasilkan anting-anting viral ini tercetus daripada anak bongsu saya , Alissa, 18, tahun, kami sama-sama mereka bentuk anting-anting tersebut seakan-akan ‘mini Tanggu’ tak sangka, ia mendapat sambutan hangat,” jelasnya.
Selari dengan trend terkini, Doris turut menggunakan platform sosial media seperti Facebook, Tiktok dan Instagram bagi memasarkan produknya.
Para pelanggan boleh mencari produk-produk atau aksesori hasil tangan Doris yang dimuat naik di Facebook Doris Adin; Ohana Glam Bead atau akaun Instagramnya di Ohana Glam Bead dan di akaun Tiktoknya dorisubong. Bagi yang berminat boleh menghubungi Doris di talian 017-282 0978.
“Syukur, rezeki saya masih ada, dari terkapai-kapai pada awalnya, saya kini mampu menarik nafas lega apabila pihak AIM meluluskan pembiayaan kewangan kepada saya bagi memulakan perniagaan ini,” Doris berkata.
Kini, tiga daripada anak Doris sedang dalam pengajian di peringkat universiti, manakala anak bongsunya bakal menyusul memulakan pengajiannya ke Universiti Teknologi Sarawak (UCTS) Sibu pada November. -KOSMO! ONLINE


Tol Jalan Duta sesak, pengguna keluar ibu negara
Oleh KOSMO!

17 November 2022, 7:28 pm
KUALA LUMPUR – Aliran trafik di Plaza Tol Jalan Duta dilaporkan semakin sesak ketika ini ekoran orang ramai mula keluar dari ibu kota sejak tengah hari tadi untuk pulang ke kampung masing-masing.
Pengumuman cuti kelepasan am bermula esok hingga Sabtu seperti mana yang telah diisytiharkan oleh Perdana Menteri, Datuk Seri Ismail Sabri Yaakob lalu, menjadikan rakyat Malaysia mengambil peluang untuk pulang sehari dua lebih awal sebelum menjalankan tanggungjawab sebagai pengundi sempena Pilihan Raya Umum ke-15 (PRU15), Sabtu ini.
Peta lalulan menunjukkan kesesakan di sekitar ibu negara.
Menerusi laporan Lembaga Lebuhraya Malaysia (LLM) di Facebook, kebanyakan lebuh raya utama di Malaysia mengalami kesesakan akibat pertambahan kenderaan temasuklah Lebuh Raya Utara-Selatan melibatkan kedua-dua arah serta Lebuh Raya Kuala Lumpur-Karak.
Sehubungan itu, orang ramai dinasihatkan merancang perjalanan pulang ke kampung serta pastikan tahap kenderaan dalam keadaan baik. – KOSMO! ONLINE


Tiada lantikan pihak ketiga untuk perkhidmatan mohon pasport secara online – JIM
Oleh EDDY AQMAL MOHAMED HAMIDI

17 November 2022, 6:53 pm
PUTRAJAYA – Jabatan Imigresen (JIM) menegaskan tidak pernah melantik mana-mana pihak ketiga sama ada syarikat atau orang perseorangan bagi menawarkan perkhidmatan permohonan Pasport Malaysia Antarabangsa (PMA) secara online.
Ketua Pengarahnya, Datuk Seri Khairul Dzaimee Daud berkata demikian sebagai merujuk kepada satu video yang tular di aplikasi Tiktok berkenaan kadar bayaran bagi perkhidmatan pihak ketiga membuat PMA secara online.
“JIM tidak pernah melantik pihak ketiga bagi menawarkan perkhidmatan permohonan PMA secara online dan mengenakan bayaran atas perkhidmatan tersebut.
“Dalam isu video ini, jabatan ini telah menjalankan siasatan dan tindakan telah diambil kepada pihak ketiga tersebut,” katanya dalam satu kenyataan hari ini.
Jelas beliau, hasil semakan mendapati, kebenaran hanya diberikan bagi menjalankan perkhidmatan mengambil gambar dan fotostat dokumen sahaja.
“Sehubungan itu, JIM telah menarik balik kebenaran tersebut bagi mengelakkan sebarang salah faham dengan orang ramai yang datang berurusan selain turut mengarahkan pihak ketiga itu untuk menghentikan semua perkhidmatan serta merta.

“Ia termasuklah mengosongkan ruang kerja di Pejabat Imigresen Pusat Transformasi Bandar (UTC) Pudu sebelum 18 November ini,” tegas beliau.
Tambah Khairul Dzaimee, orang ramai dipohon agar sentiasa cakna dan membuat semakan terlebih dahulu sebelum bersetuju untuk menerima sebarang perkhidmatan imigresen daripada pihak selain JIM.
“Maklumat lanjut berkenaan permohonan PMA secara online boleh didapati dengan melayari laman web rasmi www.imi.gov.my dan mengikuti akaun media sosial rasmi jabatan,” katanya.
Terdahulu, seorang wanita memuat naik satu video di aplikasi TikTok memaklumkan bahawa dia telah diberitahu oleh seorang kakitangan di UTC Pudu bahawa permohonan memperbaharui pasport hanya boleh dilakukan secara online dan bukannya secara ‘walk in’.
Wanita berkenaan berkata, kakitangan tersebut bagaimanapun meminta bayaran sebanyak RM100 sebagai caj perkhidmatan membuat permohonan berkaitan pasport secara online. – KOSMO! ONLINE


Kembar seiras paling berbeza di dunia
Oleh KOSMO!

17 November 2022, 7:30 pm
HOUSTON, Texas – Seorang wanita dilahirkan dengan sindrom yang sangat jarang berlaku sehinggakan dia dan saudara kembar kembar seirasnya diberikan pengikitirafan oleh Guinness World Records, lapor akhbar Daily Star kelmarin.
Adik-beradik kembar berkenaan Sienna dan Sierra Bernal kini berusia 23 tahun dan menetap di Texas.
Doktor-doktor di Amerika Syarikat terkejut kerana hanya Sienna seorang dilahirkan mengalami sindrom dikenali sebagai primordial dwarfism, sesuatu yang belum pernah berlaku sebelum ini.
Bagaimanapun, keadaan itu membolehkan adik-beradik berkenaan memegang rekod sebagai kembar seiras paling berbeza di dunia.
Sierra memiliki berat 44.45 kilogram dan tinggi 170.18 sentimeter (5 kaki, 7 inci) sedangkan berat kembarnya, Sienna cuma 22.22 kilogram dengan ketinggian 132 sentimeter (4 kaki, 4 inci).
Kembar seiras yang diketahui mempunyai perbezaan besar tersebut hanyalah Sienna dan Sierra, menjadikan Sienna kembar pertama di dunia dilahirkan dengan sindrom primordial dwarfism.

Bagaimanapun, pasangan kembar itu tidak menganggap diri mereka berbeza sama sekali.
Menurut Sierra dan Sienna, mereka hanya menyedari tentang perbezaan yang sangat ketara itu apabila melihat pandangan aneh orang lain.
“Kadang kala, apabila kami berada di khalayak, orang ramai akan menyangka dia (Sierra) adalah ibu saya kerana saya sungguh pendek.
“Apabila kami pergi ke bar, orang ramai menyangka saya berumur lapan tahun sedangkan usia saya ialah 23 tahun. Ia sungguh kelakar,” kata Sienna kepada Guinness World Records.
Terdapat kurang daripada 200 orang di dunia yang dilahirkan dengan primordial dwarfism, manakala jenis sindrom yang dimiliki oleh Sienna tidak diketahui. – Agensi


Lebih sayang kucing berbanding abang sendiri, remaja dilabel ‘tidak berhati perut’
Oleh KOSMO!

17 November 2022, 9:00 pm
WASHINGTON – Seorang remaja dianggap tidak ‘berhati perut’ oleh keluarganya selepas enggan membantu membiayai kos pembedahan abangnya kerana mahu menyimpan wang untuk kegunaan kucing peliharaan, lapor akhbar Daily Star semalam.
Remaja dikenali sebagai Gaulle itu berkongsi  perkara tersebut dalam laman perbincangan, Reddit, dengan menyatakan bahawa abangnya mengalami patah kaki ketika bermain bola sepak.
Ahli keluarga Gaulle, 19, meminta bantuannya untuk membantu membiayai kos pembedahan abangnya namun, remaja berkenaan enggan memberikan wang sebaliknya mahu menggunakan duit itu untuk kucingnya.
Menurut Gaulle, dia menjadi mangsa buli abangnya ketika kecil dan ibu bapanya sering memberi alasan setiap kali dia mengadu perkara tersebut.
“Dia amat kejam, mencaci dan memukul saya setiap kali ibu bapa tiada di rumah. Apabila mereka (ibu bapa) mendapat tahu, mereka berkata abang hanya bergurau,” katanya.
Tambah Gaulle, disebabkan itu dia membuat keputusan untuk mengutamakan haiwan peliharaan dan pendidikannya.

“Saya menolak (memberi bantuan) kerana sedang menyimpan wang untuk pendidikan universiti serta memelihara kucing,” tulisnya.
Perkongsian Gaulle mendapat perhatian pengguna media sosial dengan ramai yang bersetuju dengan tindakannya.
“Anda melakukan perkara yang betul. Jika situasi yang sama berlaku pada anda, saya pasti abang anda tidak akan membantu,” kata seorang netizen. – Agensi


PRU15: PH ada formula stabilkan negara – Anwar
Oleh ZULKIFLI MANZOR

17 November 2022, 7:09 pm
PETALING JAYA – Pakatan Harapan (PH) mempunyai formula untuk memastikan kerajaan yang stabil buat rakyat Malaysia pada Pilihan Raya Umum Ke-15 (PRU15).
Pengerusinya, Datuk Seri Anwar Ibrahim berkata, formula itu akan melaksanakan dasar-dasar untuk mengembalikan kegemilangan negara.
“Sebuah kerajaan itu akan menjadi stabil jika ia patuh pada perlembagaan. Sebuah kerajaan itu akan menjadi stabil jika pemimpinnya berkhidmat demi rakyat.
“Sebuah kerajaan itu akan menjadi stabil jika pemimpinnya punyai akhlak, menolak rasuah dan menjunjung kedaulatan undang-undang.
“Pemimpin kita (PH) telah membuktikan kejujuran dan integriti mereka,” katanya dalam perutusan khas sempena PRU15 hari ini.
Anwar berkata, selepas PH mengambil alih kerajaan pada 19 November ini, beliau tidak sesekali akan mengizinkan permusuhan dan kebencian sesama kaum.

Menurutnya, PH akan merangkul kerjasama semua kaum Melayu, Cina, India, Iban, Kadazan dan Orang Asli untuk mencorak masa depan yang lebih sejahtera untuk negara.
Katanya, PRU15 bukan soal menukar Perdana Menteri, tetapi peluang menyelamatkan negara dan
melakukan perubahan menyeluruh.
Terdahulu, beliau menegaskan bahawa ketiadaan telur di pasaran antara bukti tantangan ekonomi dihadapi rakyat di bawah menjadi semakin sulit.
“Harga barangan asas terus meninggi dan menjadi beban kepada warga yang miskin dan melarat untuk menjamin kelangsungan hidup untuk keluarga dan anak-anak.
“Harga ayam melambung naik. Harga cili semakin mahal. Harga minyak masak semakin tidak masuk akal. Telur? Tak ada.
“Sekolah zaman hari ini tidak ada kualiti. Ramai tidak
mampu beli ubat-ubatan. Peniaga kecil menderita dan ramai hilang punca pendapatan,” dakwanya. – KOSMO! ONLINE


PRU15: Transformasi pendidikan berasaskan teknologi digital jika BN menang
Oleh SHAMSUL KAMAL AMARUDIN

17 November 2022, 6:48 pm
BAGAN DATUK – Barisan Nasional (BN) akan menjadikan bidang pendidikan di negara ini berteknologi tinggi berasaskan teknologi digital jika kembali diberi mandat memerintah negara.
Pengerusinya, Datuk Seri Dr. Ahmad Zahid Hamidi, berkata ia dilakukan menerusi beberapa transformasi dalam sistem pendidikan negara melibatkan peringkat persekolahan rendah dan menengah serta institut pengajian tinggi awam (IPTA).
“Untuk sekolah rendah dan menengah, dalam tempoh 18 bulan selepas Pilihan Raya Umum Ke-15 (PRU15), kita akan menukar buku teks kepada laptop (komputer riba) yang diberikan percuma kepada semua pelajar.
“Nanti, ada pula bertanya pelajar sahaja kah yang akan dapat? Sebenarnya, guru juga akan diberikan (komputer riba percuma),” katanya dalam perjumpaan bersama warga pendidik Bagan Datuk, di Simpang Empat, Hutan Melintang di sini, hari ini.
Menurut beliau, bagi memastikan sistem pembelajaran itu berjaya, semua sekolah di seluruh negara akan dilengkapkan dengan kemudahan data 5G.
Jelasnya lagi, bagi peringkat IPTA pula, mahasiswa akan menjalani kaedah pembelajaran secara bersemuka sebanyak 50 peratus manakala 50 peratus lagi pembelajaran secara virtual atau maya.- KOSMO! ONLINE


Lelaki dipercayai suami dera wanita di rumah
Oleh KOSMO!

17 November 2022, 6:42 pm
Oleh MUHAMMAD NAJIEB AHMAD FUAD
PETALING JAYA – Perbuatan seorang lelaki dipercayai suami tular di media sosial sejak semalam apabila mendera seorang wanita di sebuah rumah.
Tanpa mengetahui di mana lokasi dan tarikh kejadian itu berlaku menyaksikan seorang wanita dan kanak-kanak wanita turut berada di dalam video berkenaan.
Dalam video berdurasi satu minit tujuh saat yang tular di aplikasi Tiktok itu menunjukkan lelaki berambut panjang itu menarik tudung wanita berkenaan sebelum mangsa di heret dan di tendang di bahagian muka serta badan berkali-kali.
Kanak-kanak perempuan itu juga kelihatan menangis sambil menangkat tangan sebagai tanda memohon maaf kepada individu berkenaan.
Melalui kapsyen video berkenaan menyatakan lelaki itu didakwa merupakan bekas suami kepada seorang penyanyi.

“Dia dera bini baru pulak (pula) tolong viralkan…dia dah dera separuh mati,” ujarnya.
Susulan perkongsian itu rata-rata pengguna Tiktok meminta pihak berkuasa untuk menjalankan sisatan terhadap video yang tular itu.
“Dekat mana..call polis,” kata netizen.
“Yang rakam ni call la polis…rakam je buat apa,” kata netizen lain. – KOSMO! ONLINE


Lebuh Raya Utara-Selatan catat peningkatan jumlah kenderaan
Oleh LUQMAN RIDHWAN MOHAMED NOR

17 November 2022, 6:09 pm
IPOH – Aliran trafik di Lebuh Raya Utara-Selatan terus mencatatkan peningkatan jumlah kenderaan sejak tengah hari tadi dengan beberapa tempat dilaporkan sesak.
Menurut laporan PLUS di laman Twitter, antara kawasan di Perak yang sesak termasuklah ke arah utara dari Tapah ke Gopeng.
Katanya, laluan ke arah utara dari Tanjung Malim ke Behrang juga dilaporkan sesak sehingga lapan kilometer (km) kira-kira sejam yang lalu akibat kemalangan.
“Status terkini, lorong kanan masih terhalang. Trafik sesak 8km. Sila rancang perjalanan anda,” ciap PLUS hari ini. – KOSMO! ONLINE


Zii Jia terlepas slot Jelajah Dunia Akhir
Oleh MUHAMMAD HELMEE RAMLI

17 November 2022, 5:41 pm
PETALING JAYA – Hasrat perseorangan lelaki No.1 negara, Lee Zii Jia untuk beraksi pada Kejohanan Badminton Jelajah Dunia Akhir di Bangkok, Thailand bulan depan berkecai selepas tersingkir daripada Terbuka Australia hari ini.
Dia yang juga pemain No.2 dunia tersingkir di pusingan kedua apabila terpaksa akur dengan kekalahan 22-20, 15-21, 16-21 kepada pemain China, Lu Guang Zu dalam aksi yang memakan masa lebih sejam.
Keputusan itu sekali gus menyaksikan peluang Zii Jia untuk beraksi pada kejohanan tersebut tertutup memandangkan dia kini menghuni tangga kesembilan dalam ranking Jelajah Dunia musim ini.
Mengikut peraturan yang ditetapkan, mana-mana pemain perlu berada dalam kelompok lapan teratas saingan Jelajah Dunia untuk melayakkan diri ke kejohanan di Bangkok nanti.
Berdasarkan kedudukan semasa, hanya Pearly Tan-M. Thinaah dan Vivian Hoo-Lim Chiew Sien (beregu wanita), Aaron Chia-Soh Wooi Yik dan Teo Ee Yi-Ong Yew Sin (beregu lelaki) serta Tan Kian Meng-Lai Pei Jing dan Goh Soon Huat-Lai Pei Jing (beregu campuran) berpeluang melangkah ke Jelajah Dunia Akhir.
Sementara itu, pemain perseorangan lelaki kebangsaan, Ng Tze Yong meneruskan kemaraan ke pusingan suku akhir Terbuka Australia selepas menang 21-16, 19-21, 21-5 ke atas wakil Korea Selatan, Heo Kwang Hee.

Pemain No.1 Persatuan Badminton Malaysia (BAM) itu memerlukan keputusan positif pada kejohanan bertaraf Jelajah Dunia Super 300 tersebut bagi mencerahkan peluang untuk berada dalam kelompok 32 terbaik dunia menjelang akhir tahun ini.
Perseorangan wanita profesional negara, Goh Jin Wei turut menempah tempat di pentas suku akhir selepas menewaskan pemain India, Anwesha Gowda menerusi aksi straight set 21-7, 21-13.- KOSMO! ONLINE


Pekebun maut akibat renjatan ketika cas telefon
Oleh NOR SHAFAWATI YUP

17 November 2022, 6:03 pm
PORT DICKSON – Seorang pekerja kebun sayur warganegara Bangladesh ditemui maut selepas dipercayai terkena renjatan elektrik ketika sedang mengecas telefon bimbit di sebuah rumah di Jalan Lorong Empang Batu, Kampung Jimah Lama di sini hari ini.
Mangsa, Md Abdul, 40an, ditemui terbaring oleh penyelianya selepas masih tidak kelihatan untuk bekerja di ladang sayur yang terletak tidak jauh dari rumahnya itu.
Jiran mangsa, Ajarah Maarof, 59, berkata, dia dimaklumkan oleh penyelia kebun sayur tentang keadaan mangsa yang pengsan di atas lantai rumah.
“Saya dapati keadaan mangsa agak parah, bahagian dadanya terdapat kesan melecur dipercayai terkena renjatan elektrik.
“Saya terus menghubungi pasukan bomba dan pihak polis untuk melihat keadaan mangsa sebelum disahkan pegawai perubatan yang mangsa sudah meninggal dunia,” katanya ketika dihubungi di sini hari ini.
Ajarah berkata, mangsa seorang pekerja yang rajin dan selalu pergi ke masjid untuk solat jemaah.

“Setahu saya dia yang dipanggil ‘Baiya’ tidak mempunyai keluarga di Malaysia sejak bekerja dua tahun lalu di sini,” katanya.
Sementara itu, Ketua Polis Daerah Port Dickson, Superintendan Aidi Sham Mohamed ketika dihubungi mengesahkan kejadian itu dan mayat mangsa di bawa ke Hospital Port Dickson untuk proses bedah siasat.-KOSMO! ONLINE